sagorsarker/bangla-wikipedia huggingface dataset:
নীরেন্দ্রনাথ দাশগুপ্ত

নীরেন্দ্রনাথ দাশগুপ্ত (১৮৯২ - ১৯১৫) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের শহীদ বিপ্লবী। তিনি পূর্ণচন্দ্র দাসের সহকর্মী ও পূর্ণচন্দ্র পরিচালিত গুপ্ত বিপ্লবী সংগঠন মাদারিপুর সমিতির সদস্য ছিলেন। তিনি বিপ্লবী বাঘা যতীনের নেতৃত্বে পরিচালিত বুড়ি বালামের তীরে খণ্ডযুদ্ধে অংশগ্রহণ করেন।
নীরেন্দ্রনাথ দাশগুপ্ত ১৮৯২ খ্রিষ্টাব্দে ডিসেম্বরে মাদারিপুর সদর উপজেলাধীন খৈয়ারভাঙ্গা গ্রামে জন্মগ্রহণ করেন। তাঁর বাবার নাম ললিত দাশগুপ্ত। মাদারিপুর শহরে বাসাবাড়ী ছিলো। তিনি মাদারিপুর হাই স্কুলের ছাত্র থাকা অবস্থায় মাদারিপুর সমিতির (১৯১০খ্রি.) বিপ্লবী সদস্য হয়েছিলেন।
১৯১৩ খ্রিষ্টাব্দে ফরিদপুর ষড়যন্ত্র মামলায় অভিযুক্ত হয়ে কারারুদ্ধ হন। জেল থেকে মুক্তি পেয়ে ১৯১৫ খ্রিষ্টাব্দে গোয়েন্দা অফিসার নীরদ হালদারকে গুলি করে হত্যা করেন। তিনি বিপ্লবী বাঘা যতীনের নেতৃত্বে ১৯১৫ খ্রিষ্টাব্দের সেপ্টেম্বরে উড়িষ্যার বালেশ্বরের সমুদ্র উপকূলে জার্মান জাহাজ "ম্যাভেরিক" থেকে অস্ত্রশস্ত্র ও গোলাবারুদ সংগ্রহের কাজে যুক্ত ছিলেন। বাঘা যতীনের নেতৃত্বে পরিচালিত বুড়ি বালামের তীরে খণ্ডযুদ্ধে অংশগ্রহণ করেন।
১৯১৫ খ্রিষ্টাব্দের ৭ সেপ্টেম্বর গভীর রাত্রে বাঘা যতীন বা যতীন মুখার্জী নিজের সাময়িক আস্তানা মহলডিহাতে ফিরে এলেন। সঙ্গে চিত্তপ্রিয় রায়চৌধুরী, জ্যোতিষচন্দ্র পাল, মনোরঞ্জন সেনগুপ্ত এবং নীরেন্দ্রনাথ দাশগুপ্ত। ৮ সেপ্টেম্বর সারাদিন কেটে গেল গভীর জঙ্গলে। সারারাত পায়ে হেঁটে ৯ সেপ্টেম্বর ভোরবেলা পৌঁছলেন বালেশ্বরের বলরামগড়িতে বুড়িবালাম (উড়িষ্যায় একে বলে "বুড্ঢাবালাঙ্গ") নদীর উপকণ্ঠে। সাঁতার কেটে নদীর ওপারে গিয়ে যুদ্ধের পক্ষে মোটামুটি উপযুক্ত শুকনো এক ডোবার মধ্যে আশ্রয় নিলেন। বিপরীতপক্ষে চার্লস টেগার্ট, কমান্ডার রাদারফোর্ড, জেলা ম্যাজিস্ট্রেট কিলভি অসংখ্য সশস্ত্র পুলিস ও সামরিক বাহিনী নিয়ে হাজির হয়েছিল। পরিখার আড়ালে বাঘা যতীনের নেতৃত্বে পাঁচজন, হাতে মাউজার পিস্তল। যুদ্ধ শুরু হলে পুলিশের গুলিতে ঘটনাস্থলে শহীদ হলেন চিত্তপ্রিয় রায়চৌধুরী। পরে ১৯১৫ সালের ১৬ অক্টোবর বিচারের রায়ে মনোরঞ্জন সেনগুপ্ত এবং নীরেন্দ্রনাথ দাশগুপ্তকে প্রাণদণ্ড দেয়া হয়। ১৯১৫ খ্রিষ্টাব্দে ৩ ডিসেম্বর তাদের দুজনের ফাঁসি কার্যকর করা হয়। জ্যোতিষচন্দ্র পাল ও বেশিদিন বাঁচেন নি। পুলিশের নির্মম অত্যাচারে আন্দামান সেলুলার জেলে কুঠরিবদ্ধ অবস্থায় উন্মাদ হয়ে যান। বহরমপুর উন্মাদ আশ্রমে ১৯২৪ সালের ৪ ডিসেম্বর তার মৃত্যু ঘটে।
এম. জাহিদ হাসান

এম. জাহিদ হাসান মার্কিন যুক্তরাষ্ট্রের প্রিন্সটন বিশ্ববিদ্যালয়ের পদার্থবিজ্ঞান বিভাগের ইউজিন হিগিন্স অধ্যাপক। তাঁর গবেষণার প্রধান ক্ষেত্রগুলি হল কোয়ান্টাম পদার্থবিজ্ঞান ও কোয়ান্টাম স্থানিকবৃত্ত (টপোলজি)।
জাহিদ হাসান বাংলাদেশের ঢাকা শহরে জন্মগ্রহণ করেন। ৫ বারের নির্বাচিত সাংসদ এডভোকেট রহমত আলী ও গৃহিণী নাদিরা বেগমের দুই ছেলে ও এক মেয়ের মধ্যে জাহিদ সবার বড়। তার বোন রুমানা আলী ১৪ নং সংরক্ষিত মহিলা আসনের একজন সাংসদ। তিনি ধানমন্ডি সরকারি বালক উচ্চবিদ্যালয় থেকে ১৯৮৬ সালে মাধ্যমিক পরীক্ষায় সম্মিলিত মেধাতালিকায় দ্বিতীয় ও ঢাকা কলেজ থেকে ১৯৮৮ সালে উচ্চমাধ্যমিক পরীক্ষায় প্রথম স্থান অধিকার করেন। নোবেল পুরস্কার বিজয়ী তত্ত্বীয় পদার্থবিজ্ঞানী স্টিভেন ওয়াইনবার্গের সঙ্গে কাজ করার সুযোগ নিতে এরপর তিনি মার্কিন যুক্তরাষ্ট্রে গমন করেন ও সেখানকার ইউনিভার্সিটি অব টেক্সাস অ্যাট অস্টিন বিশ্ববিদ্যালয়ে পদার্থবিজ্ঞান ও গণিত বিষয়ে উচ্চশিক্ষা ও স্নাতক উপাধি লাভ করেন। তিনি ২০০২ সালে স্ট্যানফোর্ড বিশ্ববিদ্যালয় থেকে ডক্টরেট উপাধি অর্জন করেন। পিএইচডি করার সময় জাহিদ বের করেন কঠিন বস্তুর মধ্যে ইলেকট্রনের চারটি কোয়ান্টাম সংখ্যা বের করার কৌশল। সেসময় তিনি স্ল্যাক জাতীয় ত্বরক পরীক্ষাগার ও ব্রুকহেভেন জাতীয় পরীক্ষাগারে কাজ করতেন।
তিনি প্রিন্সটন বিশ্ববিদ্যালয়ে মৌলক পদার্থবিজ্ঞান বিষয়ে এক মেয়াদের জন্য রবার্ট এইচ ডাইক গবেষণা বৃত্তি লাভ করেন এবং নিউ জার্সির মারি হিলে অবস্থিত বেল ল্যাবস পরীক্ষাগার, স্ল্যাক জাতীয় ত্বরক পরীক্ষাগার ও লরেন্স বার্কলি জাতীয় পরীক্ষাগেরে অতিথি গবেষক হিসেবে কাজ করেন। এরপর তিনি প্রিন্সটন বিশ্ববিদ্যালয়ে পূর্ণকালীন শিক্ষক হিসেবে যোগ দেন।
হাসান বর্তমানে প্রিন্সটন বিশ্ববিদ্যালয়ে স্থানিকবৃত্তীয় কোয়ান্টাম পদার্থ ও উন্নত বর্ণালীবীক্ষণ বিষয়ক পরীক্ষাগেরের প্রধান তদন্তকারী গবেষক হিসেবে কাজ করছেন। এছাড়া তিনি ক্যালিফোর্নিয়ার লরেন্স বার্কলি জাতীয় পরীক্ষাগারের একজন অতিথি শিক্ষক ও বিজ্ঞানী। ২০১৪ সাল থেকে তিনি ক্যালিফোর্নিয়ার প্যালো অ্যাল্টোতে অবস্থিত বেটি ও গর্ডন মুর ফাউন্ডেশনের পৃষ্ঠপোষকতায় ইপিআইওএস-মুর তদন্তকারী পদে কাজ করছেন; স্থানিকবৃত্তীয় পদার্থে উদীয়মান কোয়ান্টাম ঘটনাবলীর উপর গবেষণার জন্য তাঁকে এই বৃত্তি দান করা হয়। তিনি ২০১৪ সাল থেকে ওয়াশিংটন ডি.সি.-ভিত্তিক অ্যাস্পেন ইনস্টিটিউট-এর বিশিষ্ট ভ্যানগার্ড সভ্য। ২০২০ সালে হাসান মার্কিন শিল্পকলা ও বিজ্ঞান অ্যাকাডেমির বিশিষ্ট সভ্য বা "ফেলো" নির্বাচিত হন।
হাসানের গবেষণার কেন্দ্রবিন্দুতে আছে মৌলিক পদার্থবিজ্ঞান। তিনি হয় ইলেকট্রনীয় কোয়ান্টাম পদার্থের নতুন দশা সন্ধান করেন বা সেগুলির উপর গভীর অনুসন্ধান সম্পাদন করেন। তিনি লরেন্স বার্কলি জাতীয় পরীক্ষাগারের বিক্ষিপ্ত-বর্ণালীবীক্ষণ মার্লিন বিম-রেখা ও প্রান্তিক-স্টেশন কেন্দ্রটির সহ-প্রস্তাবক ও সহনেতা ছিলেন। এছাড়া তিনি অতিদ্রুত লেজার বর্ণালীবীক্ষণ ও কোয়ান্টাম সামঞ্জস্য বিষয়ক ঘটনাবলীর জন্য প্রিন্সটন বিশ্ববিদ্যালয়ে একটি পরীক্ষাগার নির্মাণ করেন।
পদ্মা বিভাগ

ফরিদপুর বিভাগ বাংলাদেশের একটি প্রস্তাবিত প্রশাসনিক বিভাগ। প্রস্তাবনা অনুসারে, বর্তমান ঢাকা বিভাগ থেকে আলাদা হয়ে ফরিদপুর, গোপালগঞ্জ, রাজবাড়ী, মাদারীপুর ও শরীয়তপুর এই পাঁচটি জেলা নিয়ে ফরিদপুর বিভাগ নামে প্রতিষ্ঠিত হবে। 
যার সদর দপ্তর হবে ফরিদপুর।
ফরিদপুর বিভাগ প্রাচীন বঙ্গ এবং গঙ্গাঋদ্ধি নামক রাজ্যের অধীনে ছিল। অধুনা গোপালগঞ্জের কোটালীপাড়ায় বঙ্গ রাজ্যের প্রাচীন রাজধানী ছিল। এরপর এই অঞ্চল মৌর্য্য এবং গুপ্ত সাম্রাজ্যের অধীনে আসে। ষষ্ঠ শতকে বঙ্গে গুপ্ত শাসনের অবসানের পর সমগ্র বঙ্গ অঞ্চল সম্রাট শশাঙ্ক কর্তৃক গৌড় রাজ্য হিসেবে শাসিত হয়। পদ্মা বিভাগ অঞ্চলে পরবর্তীতে খড়গ, পাল এবং সেন রাজবংশ শাসন করে। মুঘল আমলে এ এলাকা ফাতেহাবাদ সরকার নামে সুপরিচিত ছিল।
২০১৫ সালের ২৬ জানুয়ারি মন্ত্রিসভার এক বৈঠকে তৎকালীন প্রধানমন্ত্রী শেখ হাসিনা চট্টগ্রাম বিভাগ থেকে আলাদা করে বৃহত্তর কুমিল্লা-নোয়াখালী অঞ্চল নিয়ে মেঘনা বিভাগ ও ঢাকা বিভাগ থেকে আলাদা করে বৃহত্তর ফরিদপুর অঞ্চল নিয়ে পদ্মা বিভাগ গঠনের বিষয়ে আলোচনা করেন এবং এ বিষয়ে প্রয়োজনীয় ব্যবস্থা নিতে নির্দেশ দেন।
২০১৯ সালের ২২ অক্টোবর তৎকালীন প্রধানমন্ত্রী শেখ হাসিনার সভাপতিত্বে অনুষ্ঠিত প্রশাসনিক পুনর্বিন্যাস সংক্রান্ত জাতীয় বাস্তবায়ন কমিটির (নিকার) সভায় পদ্মা বিভাগ নামে নতুন বিভাগ গঠনের সিদ্ধান্ত গ্রহণ করা হয়। তবে বৈশ্বিক অর্থনৈতিক সংকট ও সরকারের ব্যয় সংকোচন নীতির কারণে ২০২২ সালের ২৭ নভেম্বর নিকারের সভায় পদ্মা বিভাগ পদ্মা বিভাগ ও মেঘনা বিভাগ গঠনের সিদ্ধান্ত সাময়িকভাবে স্থগিত করা হয়।
২০২৫ সালের ফেব্রুয়ারিতে ফরিদপুর ও কুমিল্লা নামে বিভাগ করার সুপারিশ করে জনপ্রশাসন সংস্কার কমিশন।
ইয়ারপুর ইউনিয়ন

ইয়ারপুর ইউনিয়ন ঢাকা বিভাগের ঢাকা জেলার অন্তর্গত সাভার উপজেলার অধীন আশুলিয়া থানার একটি ইউনিয়ন। ইউনিয়নটির আয়তন ২৬.৩৫ বর্গ কিলোমিটার। আশুলিয়া থানার জিরাবো এলাকার নরসিংহপুরে (সরকার মার্কেট সংলগ্ন) ইয়ারপুর ইউনিয়ন পরিষদ কার্যালয়ের অবস্থান।
 * শামীম আহমেদ সুমন
ড্যানিয়েল পল ফ্রেডিনবার্গ

ড্যানিয়েল পল "ডান" ফ্রেডিনবার্গ (সেপ্টেম্বর ৮, ১৯৮১ – এপ্রিল ২৫, ২০১৫) গুগুল এ কার্যনির্বাহক, জলবায়ু কর্মী, উদ্ভাবক, অনুসন্ধানকারী এবং উদ্যোক্তা ছিলেন, যিনি ২০১৫-এর নেপাল ভূমিকম্প এ,তুষারধসে মাথায় আঘাতজনিত কারণে ২৫শে এপ্রিল ২০১৫ তে মারা যান।
ফ্রেডিনবার্গ নরকফর্ক,আরকান্সাসএর একটি খামারে বড় হয়েছেন , তিনি হট স্প্রিংসএ গণিত, বিজ্ঞান, এবং আর্টস আরকানসাস স্কুল এ যোগ দিতে 15 বছর বয়সে বাড়ি ছাড়েন.
তিনি ক্যালিফোর্নিয়া বিশ্ববিদ্যালয়, আরভাইন থেকে ২০০৪ খ্রিষ্টাব্দে স্নাতক , এবং সাউদার্ন ক্যালিফোর্নিয়া বিশ্ববিদ্যালয়, স্ট্যানফোর্ড বিশ্ববিদ্যালয়, এবং ক্যালিফোর্নিয়া, বার্কলে বিশ্ববিদ্যালয় সমূহ থেকে উন্নত/আডভান্স (বিশ্ববিদ্যালয়ের উপাধি)/ডিগ্রী অর্জন করেন . তিনি 2007 সালে গুগলের জন্য কাজ শুরু করেন.
ফ্রেডিনবার্গ গুগল এক্সএ গোপনীয়তা প্রধান ছিলেন, প্রকল্প লুনএ একজন উপদেষ্টা ছিলেন, এবং লন্ড্রি এস এফ এর সহ-প্রতিষ্ঠাতা ছিলেন। এবং তুষার সংরক্ষণ/সেভ দা আইসের তিনি ইউটিউব, গুগুল+, গুগুল ক্লাউড, গুগুল গ্লাস, and গুগুল ম্যাপস এও কাজ করেন।. তিনি " গুগল সাহসিক টিম ' চালু করেন, যা পৃথিবীতে ভূতাত্ত্বিক এলাকায় এবং গঠন ম্যাপে একটি প্রচেষ্টা ,শহরগুলি গুগল আর্থ-এর রাস্তায় স্তরের দেখুন বিস্তারিত অনুরূপ পর্যায়ে, নগর, এবং অন্যান্য জনবহুল এলাকায় (গ্রেট বেরিয়ার রিফ সহ, মহাসাগরের ভূতল, এবং উচ্চ এবং/অথবা হিমালয় সহ দূরবর্তী পাহাড় এবং পর্বত পরিসর) .
ফ্রেডিনবার্গ দশটি সফটওয়্যার প্রযুক্তির উদ্ভাবন করেন ও পেটেন্ট করেন। "একটি ক্লায়েন্ট প্রান্তের ব্যবহারকারী মডেল ব্যবহার করে ব্যক্তিগতকৃত সেবা", ব্যক্তিগতকৃত সেবা প্রদানের জন্য একটি ক্লায়েন্ট প্রান্তের ব্যবহারকারী মডেল ব্যবহার করে সিস্টেম, পদ্ধতি, এবং মেশিনে পাঠযোগ্য মিডিয়ার সঙ্গে সম্পর্কযুক্ত প্রযুক্তির জন্য পেটেন্ট , "ক্লাউড কম্পিউটিং সেবা স্বচ্ছতার জন্য পদ্ধতি এবং সিস্টেম" পেটেন্ট,"ইন্টারেক্টিভ গোপনীয়তা সেটিংস স্তর" পেটেন্ট,"চিত্র চুরি আবিষ্কারক" পেটেন্ট,"অভ্যন্তরীণ গোপনীয়তা আক্রমণ সনাক্তকরণ এবং প্রতিরোধ ব্যবস্থা" পেটেন্ট, "সামাজিক নেটওয়ার্ক অটোমেশন" পেটেন্ট. তার মোট ৫০ টিরও বেশি পেটেন্ট এবং অমীমাংসিত পেটেন্ট আছে। ফ্রেডিনবার্গের সামাজিক ধারণা এবং প্রযুক্তিগত অনলাইন প্রক্রিয়া উভয় ব্যাপারে "দা ট্রাস্ট ট্রি" রয়েছে।
গুগুল- এ কাজ করার পূর্বে, ফ্রেডিনবার্গ বোয়িং এ প্রতিরক্ষা শিল্পের ভবিষ্যত যুদ্ধ/কমব্যাট সিস্টেমে কাজ করেন ।
বরাবর গুহাসমূহ

বারাবার গুহা ভারতের প্রাচীনতম টিকে থাকা পাথর-কাটা গুহা । এটি ভারতের বিহারের গয়া জেলার অন্তর্গত বেলাগঞ্জ ব্লকে অবস্থিত। গয়া হতে ২৪ কিমি উত্তরে সম্ভবত মৌর্য সাম্রাজ্যের (৩২২-১৮৫ খ্রিস্টপূর্ব) সময় থেকে এ গুহাতে মানুষের করস্পর্শ পড়েছিল। এখানে অশোক এর কিছু শিলালিপিও পাওয়া গেছে।
বারাবার (চারটি গুহা) এবং নাগার্জুন (তিনটি গুহা) নামক যমজ পাহাড়ে এই গুহাসমূহ অবস্থিত । বারাবার পাহাড় থেকে ১.৬ কিমি দূরত্বে নাগার্জুন পর্বতের গুহাগুলি নাগার্জুনি গুহা হিসাবে চিহ্নিত । এই পাথর-কাটা কক্ষগুলি মৌর্যযুগের । সম্রাট অশোক (রাজত্ব কাল ২৭৩-২৩২ খ্রিস্টপূর্ব) এবং তাঁর পৌত্র দশরথ মৌর্য এবং খ্রিস্টপূর্ব তৃতীয় শতকে বৌদ্ধরা নিজেদের ধর্মীয় সহনশীলতার নীতিতে বিশ্বাসী হওয়ায় এখানে বিভিন্ন জৈন বিভাগগুলিও বেড়ে ওঠার সুযোগ পায়। 
গুহাগুলি বৌদ্ধধর্ম প্রতিষ্ঠাতা গৌতম বুদ্ধ,ও জৈনধর্ম প্রতিষ্ঠাতা শেষ এবং ২৪তম তীর্থঙ্কর মহাবীর'এর সমসাময়িক মকখালি গোসালা দ্বারা প্রতিষ্ঠিত এবং অজীবিকাসম্প্রদায়ের সন্ন্যাসীদের দ্বারা ব্যবহৃত হত । ঐ নির্মাণ-ভূমিতে বিভিন্ন পাথর-কাটা বৌদ্ধ এবং হিন্দু ভাস্কর্যও আছে।
বারাবারের বেশীরভাগ গুহাগুলি দুই কক্ষ নিয়ে তৈরি । সম্পূর্ণরূপে গ্রানাইট পাথরে খোদিত একটি অত্যন্ত মসৃণ আভ্যন্তরীন তলের সঙ্গে কক্ষগুলি যুক্ত। যেকোনও শব্দের উত্তেজনাপূর্ণ প্রতিধ্বনি সৃজনের ফলে গুহাভ্যন্তর অদ্ভুত রহস্যমণ্ডিত মনে হয়। প্রথম কক্ষটি একটি বড় আয়তক্ষেত্রাকার প্রেক্ষাগৃহের ন্যায়; এটি মনে হয় উপাসকদের সমবেত হওয়ার জন্য ব্যবহৃত হত। দ্বিতীয়টি ছোট চক্রাকার গম্বুজের মত, সম্ভবত এটি পূজার জন্য ব্যবহৃত হত। আগে কখনো ভেতরের কক্ষটিতে একটি ছোট স্তূপ ছিল,কিন্তু এখন খালি। এই গুহাগুলি ইংরেজি লেখক ই এম ফর্স্টার রচিত "এ প্যাসেজ টু ইন্ডিয়া" বইটিতে ভুলবশত মারাবার নামে বর্ণিত হয়েছে।
বারাবার পর্বতে চারটি গুহা রয়েছে, করণ চৌপর, ,লোমাস ঋষি এবং বিশ্ব জোপরি। "সুদামা" এবং ",লোমশ ঋষি গুহাগুলি" ভারতে পাথর-খোদাই স্থাপত্যের প্রাচীনতম উদাহরণ, মৌর্য যুগের স্থাপত্য শিল্পের পুঙ্খানুপুঙ্খ সুক্ষ্মতা এর বৈশিষ্ট্য, যা পরবর্তী শতাব্দীতে স্থাপত্য শিল্পের এক অন্যতম ধারা হিসেবে বিকশিত হয়। মহারাষ্ট্র।মহারাষ্টের অজন্তা এবং কারলা গুহাগুলি।কারলা গুহাগুলিতে পাওয়া বড় বৌদ্ধ চৈত্যগুলির ন্যায় এগুলিও একই ধারার শিল্প, যা পরবর্তীকালে ব্যাপকভাবে দক্ষিণ এশীয় পাথর-খোদাই স্থাপত্যের ঐতিহ্যকে প্রভাবিত করে। বারাবার গুহাগুলিতে যে বিশালাকায় খিলানগুলি আছে তা প্রাচীন ইতিহাসে খুব কম দেখতে পাওয়া যায়।
নাগার্জুনের কাছকাছি গুহাগুলি বারাবার গুহার তুলনায় অপেক্ষাকৃত ছোট এবং কম পুরানো। তিনটি গুহা হল:
মনোরঞ্জন সেনগুপ্ত

মনোরঞ্জন সেনগুপ্ত (১৮৯৮ - ১৯১৫) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের শহীদ বিপ্লবী। তিনি পূর্ণচন্দ্র দাসের সহকর্মী ও পূর্ণচন্দ্র পরিচালিত গুপ্ত বিপ্লবী সংগঠন মাদারিপুর সমিতির সদস্য ছিলেন। তিনি বিপ্লবী বাঘা যতীনের নেতৃত্বে ১৯১৫ খ্রিষ্টাব্দের সেপ্টেম্বরে উড়িষ্যার বালেশ্বরের সমুদ্র উপকূলে জার্মান জাহাজ "ম্যাভেরিক" থেকে অস্ত্রশস্ত্র ও গোলাবারুদ সংগ্রহের কাজে যুক্ত ছিলেন। বাঘা যতীনের নেতৃত্বে পরিচালিত বুড়ি বালামের তীরে খণ্ডযুদ্ধে অংশ নেন।
মনোরঞ্জন সেনগুপ্ত ১৮৯৮ খ্রিষ্টাব্দে মাদারিপুর সদর উপজেলাধীন খৈয়ারভাঙ্গা গ্রামে জন্মগ্রহণ করেন। তার বাবার নাম হলধর সেনগুপ্ত। মনোরঞ্জন সেনগুপ্তের বড়ভাই প্রফুল্ল সেনগুপ্ত মাদারিপুর হাই স্কুলের শিক্ষক ছিলেন। লাঠি, শড়কী, ছোরা এবং তলোয়ারে মনোরঞ্জন সেনগুপ্ত ছিলেন সিদ্ধহস্ত। প্রথমে মাদারিপুর ব্রতী সমিতি এবং পরবর্তীতে মাদারিপুর সমিতির (১৯১০খ্রি.) বিপ্লবী সদস্য ছিলেন।
১৯১৫ খ্রিষ্টাব্দের ৭ সেপ্টেম্বর গভীর রাত্রে বাঘা যতীন বা যতীন মুখার্জী নিজের সাময়িক আস্তানা মহলডিহাতে ফিরে এলেন। সঙ্গে চিত্তপ্রিয় রায়চৌধুরী, জ্যোতিষচন্দ্র পাল, মনোরঞ্জন সেনগুপ্ত এবং নীরেন্দ্রনাথ দাশগুপ্ত। ৮ সেপ্টেম্বর সারাদিন কেটে গেল গভীর জংগলে। সারারাত পায়ে হেঁটে ৯ সেপ্টেম্বর ভোরবেলা পৌঁছলেন বালেশ্বরের বলরামগড়িতে বুড়িবালাম (উড়িষ্যায় একে বলে "বুড্ঢাবালাঙ্গ") নদীর উপকণ্ঠে। সাঁতার কেটে নদীর ওপারে গিয়ে যুদ্ধের পক্ষে মোটামুটি উপযুক্ত শুকনো এক ডোবার মধ্যে আশ্রয় নিলেন। বিপরীতপক্ষে চার্লস টেগার্ট, কমান্ডার রাদারফোর্ড, জেলা ম্যাজিস্ট্রেট কিলভি অসংখ্য সশস্ত্র পুলিস ও সামরিক বাহিনী নিয়ে হাজির হয়েছিল। পরীখার আড়ালে বাঘা যতীনের নেতৃত্বে পাঁচজন, হাতে মাউজার পিস্তল। যুদ্ধ শুরু হলে পুলিশের গুলিতে ঘটনাস্থলে শহীদ হলেন চিত্তপ্রিয় রায়চৌধুরী। পরে ১৯১৫ সালের ১৬ অক্টোবর বিচারের রায়ে মনোরঞ্জন সেনগুপ্ত এবং নীরেন্দ্রনাথ দাশগুপ্তকে প্রাণদণ্ড দেয়া হয়। ১৯১৫ খ্রিষ্টাব্দে ৩ ডিসেম্বর তাদের দুজনের ফাঁসি কার্যকর করা হয়। জ্যোতিষচন্দ্র পালও বেশিদিন বাঁচেননি। পুলিশের নির্মম অত্যাচারে আন্দামান সেলুলার জেলে কুঠরিবদ্ধ অবস্থায় উন্মাদ হয়ে যান। বহরমপুর উন্মাদ আশ্রমে ১৯২৪ সালের ৪ ডিসেম্বর তার মৃত্যু ঘটে।
ম্যাসিডনের দ্বিতীয় আলেকজান্ডার

দ্বিতীয় আলেকজান্ডার () আর্গিয়াদ রাজবংশের রাজা ছিলেন, যিনি ৩৭১ খ্রিস্টপূর্বাব্দ হতে ৩৬৯ খ্রিস্টপূর্বাব্দ পর্য্যন্ত ম্যাসিডন শাসন করেন।
দ্বিতীয় আলেকজান্ডার আর্গিয়াদ রাজবংশের রাজা তৃতীয় আমুনতাস ও তাঁর পত্নী প্রথম ইউরিদিকের পুত্র ছিলেন। ৩৭১ খ্রিস্টপূর্বাব্দে পিতার মৃত্যুর পর যুবক দ্বিতীয় আলেকজান্ডার ম্যাসিডনের সিংহাসনলাভ করেন। শাসনভার গ্রহণ করেই তাঁকে উত্তর-পশ্চিম দিক থেকে ইলিরিয়দের আক্রমণ ও পূর্বদিক থেকে পাউসানিয়াস নামক সিংহাসনের দাবীদারের আক্রমণের সম্মুখীন হতে হয়। পাউসানিয়াস ম্যাসিডনের বেশ কিছু শহর দখল করে রাজধানী পেল্লা আক্রমণের চেষ্টা শুরু করলে, দ্বিতীয় আলেকজান্ডার এথেন্সের সেনাপতি ইফিক্রাতিসের সহায়তায় তাঁকে পরাজিত করেন।
থেসালির অ্যালিউয়াদাই পরিবারের অনুরোধে দ্বিতীয় আলেকজান্ডার থেসালির গৃহযুদ্ধে জড়িয়ে পড়েন। তিনি থেসালির রাজধানী লারিসা ও অন্যান্য শহরগুলি অধিকার করে নেন ঠিকই কিন্তু প্রতিশ্রুতিভঙ্গ করে সেখানে সেনা মোতায়েন করেন। এরফলে থিবসের সেনাপতি পেলোপিদাস ম্যাসিডনের বাহিনীর বিরুদ্ধে যাত্রা করে তাঁদের থেসালি থেকে হঠিয়ে দেন। দ্বিতীয় আলেকজান্ডারের উচ্চাকাঙ্খী ভগ্নীপতি টলেমিকে সমর্থন করে পেলোপিদাস দ্বিতীয় আলেকজান্ডারের ওপর চাপ সৃষ্টি করেন এবং এথেন্সের পরিবর্তে থিবসের সঙ্গে সম্পর্ক স্থাপনে বাধ্য করেন। এই সময় দ্বিতীয় আলেকজান্ডার তাঁর হাতে তাঁর কনিষ্ঠ ভ্রাতা দ্বিতীয় ফিলিপকে সমর্পণ করতে বাধ্য হন। সিংহাসন লাভের দুইবছরের মধ্যে ভগ্নীপতি টলেমি তাঁকে হত্যা করেন।
নাদিয়া আলী (সঙ্গীত শিল্পী)

নাদিয়া আলী () (জন্ম: ৩ আগস্ট ১৯৮০) একজন পাকিস্তানি বংশোদ্ভূত আমেরিকান গায়ক এবং গীতিকার। আলী ২০০১ সালে আইয়ো ব্যান্ডের সাথে সম্পৃক্ত হয়ে নারী শিল্পী এবং গীতিকার হিসেবে মর্যাদা লাভ করেন। এরপর তার প্রথম একক অ্যালবাম "র‌্যাপচার" মুক্তি পায় যেটি আমেরিকার একক অ্যালবামের টপচার্টের ২য় তালিকায় অবস্থান করে ব্যাপকভাবে পরিচিতি লাভ করেন। এছাড়াও গানটি ইউরোপের বিভিন্ন দেশেও শীর্ঘ তালিকায় জায়গা করে নেয়। এরপর ২০০৬ সালের একক অ্যালবাম "ইজ ইট লাভ?" বিলবোর্ড হট ড্যান্স ক্লাব প্লে চার্টের তালিকায় শীর্ষস্থান লাভ করে।
নাদিয়া আলী ১৯৮০ সালের ৩ আগস্ট তারিখে লিবিয়ায় ত্রিপোলিতে পাকিস্তানি বংশোদ্ভূত পিতা-মাতার ঘরে জন্মগ্রহণ করেন। মাত্র ৫ বছর বয়সে তিনি পরিবার নিয়ে স্থানান্তরিত হন এবং এরপর তিনি নিউইয়র্কের কুইন্স এলাকায় শৈশবকাল পার করেন।
আলী ১৭ বছর বয়সে ভার্সেসের নিউ ইয়র্কের একটি অফিসে প্রাথমিকভাবে কর্মজীবন শুরু করেন। ভার্সেসের একজন সহকর্মী তাকে প্রযোজক মার্কাস মোজারের সাথে পরিচয় করিয়ে দিয়েছিলেন, যিনি জার্মানির মেয়েদের একটি দলবদ্ধ গোষ্ঠীর জন্য তার মূল প্রযোজনা সংস্থাগুলির সহযোগিতা করার জন্য একজন মহিলা গায়িকা খুজছিলেন। এরপর তিনি মোসের এর সাথে ২টি প্রযোজনা করার সুযোগ লাভ করেন, যেখানে আলী নিজেই একটি গানের কথা লেখেন এবং কণ্ঠ প্রদান করেন।
রাজবাড়ী জাতীয় উদ্যান

রাজবাড়ি জাতীয় উদ্যান () ভারতের ত্রিপুরা রাজ্যে অবস্থিত একটি জাতীয় উদ্যান। এটি ৩১.৬৩ বর্গকিলোমিটার এলাকা জুড়ে অবস্থিত।
বহুরূপী নাট্য সংস্থা

বহুরূপী নাট্য সংস্থা () হচ্ছে বাংলাদেশের ময়মনসিংহের একটি বাংলা থিয়েটার দল। এটি ১৯৭৫ সনের ১ জুন গঠিত হয়।
ম্যাসিডনের প্রথম ইউরিদিকে

প্রথম ইউরিদিকে () ম্যাসিডন শাসনকারী আর্গিয়াদ রাজবংশের রাজা তৃতীয় আমুনতাসের রাণী ছিলেন।
ইউরিদিকে ৪১০ থেকে ৪০৪ খ্রিস্টপূর্বাব্দের মধ্যে, খুব সম্ভবতঃ ৪০৭ খ্রিস্টপূর্বাব্দে জন্মগ্রহণ করেন। তাঁর পিতা ইলিরিয় জনজাতির সিরাস লুঙ্কেস্তিসের রাজা আররাবাইওসের জামাতা ছিলেন। ৩৯০ খ্রিস্টপূর্বাব্দে সম্ভবতঃ ইলিরিয়দের সঙ্গে শান্তি স্থাপনে আগ্রহী হয়ে, ম্যাসিডনের রাজা তৃতীয় আমুনতাস ইউরিদিকেকে বিবাহ করেন। যদিও তৃতীয় আমুনতাসের গিগিয়া নামক অপর একজন পত্নী ও তাঁদের তিন সন্তান ছিল, ইউরিদিকে ধীরে ধীরে তাঁর প্রধানা পত্নী হয়ে ওঠেন। তৃতীয় আমুনতাসের ঔরসে ইউরিদিকের গর্ভে দ্বিতীয় আলেকজান্ডার, তৃতীয় পেরদিক্কাস ও দ্বিতীয় ফিলিপ নামক দুই পুত্র ও ইউরিনোয়ে নামক এক কন্যা সন্তানের জন্ম হয়। তাঁর পুত্রই পরবর্তীকালে ম্যাসিডনের সিংহাসনে আরোহণ করেন।
প্রাচীন রোমান ঐতিহাসিক জাস্টিনের মতে, ইউরিদিকে তাঁর জামাতা টলেমির সঙ্গে ষড়যন্ত্র করে তৃতীয় আমুনতাসকে হত্যা করতে চেয়েছিলেন এবং এরপর টলেমিকে বিবাহ করে রাজ্যের শাসনভার তাঁর হাতে তুলে দিতে চেয়েছিলেন। কিন্তু তাঁর কন্যা ইউরিনোয়ে এই ষড়যন্ত্রের কথা জানতে পেরে তাঁর পিতাকে সব জানিয়ে দেন কিন্তু তৃতীয় আমুনতাস কোন শাস্তি না দিয়ে ইউরিদিকেকে ক্ষমা করে দেন। ৩৭১ খ্রিস্টপূর্বাব্দে তৃতীয় আমুনতাসের মৃত্যু হলে, তাঁর জ্যেষ্ঠ পুত্র দ্বিতীয় আলেকজান্ডার সিংহাসনে আরোহণ করলে দুই বছরের মধ্যে টলেমি তাঁকে হত্যা করেন, কিন্তু থিবসের সেনাপতি পেলোপিদাসের চাপে নিজে ম্যাসিডনের শাসক না হয়ে পরবর্তী রাজা নাবালক তৃতীয় পেরদিক্কাসের রাজপ্রতিনিধি হয়ে থাকতে বাধ্য হন।
১৯৮৭ খ্রিস্টাব্দে গ্রিক পুরাতত্ত্ববিদ মানোলিস আন্দ্রোনিকোস ইউনেস্কো বিশ্ব ঐতিহ্যবাহী স্থান ভের্গিনায় ইউরিদিকে ও ম্যাসিডনিয় রাজপুরুষদের সমাধিস্থল আবিষ্কার করেন। ইউরিদিকের মৃত্যুর পর থেকেই এই সমাধিস্থলে বার বার চুরি ও ডাকাতি হয়ে এসেছে। সম্প্রতি ২০০১ খ্রিস্টাব্দের ১৩ই আগস্ট ও ৯ই সেপ্টেম্বরের মধ্যে ইউরিদিকের সমাধি লুঠ করে ডাকাতরা সাতটি মার্বেলের মূর্তি নিয়ে চলে যায়। এই সমাধিস্থল থেকে প্রাপ্ত ৩৮৮ খ্রিস্টপূর্বাব্দের একটি ভাঙ্গা পাত্রের টুকরোয় খোদিত একটি লিপিতে ইউরিদিকেকে সিরাসের কন্যা হিসেবে উল্লেখ করা হয়েছে।
আলোরোসের টলেমি

আলোরোসের টলেমি () (মৃত্যু-৩৬৫ খ্রিস্টপূর্বাব্দ) আর্গিয়াদ রাজবংশের রাজা তৃতীয় পেরদিক্কাসের রাজত্বকালের প্রথম দিকে ম্যাসিডনের রাজপ্রতিনিধি ছিলেন।
টলেমি ম্যাসিডন শাসনকারী আর্গিয়াদ রাজবংশের রাজা তৃতীয় আমুনতাস ও তাঁর প্রধানা পত্নী প্রথম ইউরিদিকের কন্যা ইউরিনোয়ের স্বামী ছিলেন। প্রথম ইউরিদিকে তাঁর জামাতা টলেমির সঙ্গে ষড়যন্ত্র করে তৃতীয় আমুনতাসকে হত্যা করতে চেয়েছিলেন এবং এরপর টলেমিকে বিবাহ করে রাজ্যের শাসনভার তাঁর হাতে তুলে দিতে চেয়েছিলেন। কিন্তু ইউরিনোয়ে এই ষড়যন্ত্রের কথা জানতে পেরে তাঁর পিতাকে সব জানিয়ে দেন কিন্তু তৃতীয় আমুনতাস কোন শাস্তি না দিয়ে প্রথম ইউরিদিকেকে ক্ষমা করে দেন। ৩৭১ খ্রিস্টপূর্বাব্দে তৃতীয় আমুনতাসের মৃত্যু হলে, তাঁর জ্যেষ্ঠ পুত্র দ্বিতীয় আলেকজান্ডার সিংহাসনে আরোহণ করলে দুই বছরের মধ্যে টলেমি তাঁকে হত্যা করেন, কিন্তু থিবসের সেনাপতি পেলোপিদাসের চাপে নিজে ম্যাসিডনের শাসক না হয়ে পরবর্তী রাজা শিশু তৃতীয় পেরদিক্কাসের রাজপ্রতিনিধি হয়ে থাকতে বাধ্য হন। ৩৬৫ খ্রিস্টপূর্বাব্দে তৃতীয় পেরদিক্কাস তাঁকে হত্যা করেন।
মুজিবুর রহমান খান ফুলপুরী

মুজিবুর রহমান খান ফুলপুরী বা মুজিবুর রহমান খান (১৮৮৯ - ৫ জানুয়ারি ১৯৬৯) ছিলেন বাংলাদেশের ময়মনসিংহের একজন সাংবাদিক ও রাজনৈতিক কর্মী। তিনি তার বহু প্রবন্ধে কৃষকদের উপর শোষণ অত্যাচারের চিত্র তুলে ধরেন। সুসং অঞ্চলের কৃষক ও আদিবাসীদের বিদ্রোহ ও টঙ্ক প্রথার বিভীষিকাময় খবর প্রকাশের দায়ে ইংরেজ শাসক কর্তৃক কারারুদ্ধ হন। সুসং দুর্গাপুর অঞ্চলে হাজং ও প্রজা বিদ্রোহের সময়ে তার সম্পাদিত "চাষী" পত্রিকায় প্রখ্যাত পণ্ডিত ও তৎকালীন ভারতীয় কৃষক প্রজা সমিতির সভাপতি রাহুল সাংকৃত্যায়নের কৃষক ও আদিবাসী সমস্যা সংক্রান্ত প্রবন্ধ প্রকাশ করতেন। ধনবাড়ির জমিদার নওয়াব হাসান আলী, সাহিত্যিক ও সাংবাদিক আবুল মনসুর আহমদ এই পত্রিকার সাথে যুক্ত ছিলেন। এ. কে. ফজলুল হকের কৃষক প্রজা পার্টির একজন প্রথম শ্রেণির সংগঠক, প্রগতিশীল গণ-আন্দোলনের সক্রিয় কর্মী ও নিবেদিতপ্রাণ সাংবাদিক হিসেবে সকল মহলের শ্রদ্ধা অর্জন করেন।
মুজিবুর রহমান খান ময়মনসিংহ জেলার ফুলপুর উপজেলার পাগলা গ্রামে জন্মগ্রহণ করেন। রূপসী ভাট্টা গ্রামের স্কুলে প্রাথমিক শিক্ষা লাভ করেন এবং ছাত্র ববৃত্তি পান। ফুলপুর যতীন্দ্র হাই স্কুলে নিম্ন মাধ্যমিক স্তর পর্যন্ত পড়াশোনা করেন। অধ্যয়নরত অবস্থায় স্বদেশী স্বেচ্ছাসেবক দলে যোগদান করেন। প্রসিদ্ধ কংগ্রেস নেতা সূর্যসোমের প্রেরণায় কংগ্রেসে যোগ দেন। ১৯১৮ থেকে পরবর্তী কয়েক বছর ময়মনসিংহ জেলা কংগ্রেসের সম্পাদক ছিলেন। ১৯২৯ সালে ময়মনসিংহ জেলা মুসলিম লিগের সম্পাদক নিযুক্ত হন। প্রজা আন্দোলনের জোয়ারে কৃষক-প্রজা দলে যোগ দেন এবং একে ফজলুল হকের ঘনিষ্ঠ সাহচর্য লাভ করেন। ময়মনসিংহ থেকে প্রকাশিত কৃষক প্রজা আন্দোলনের মুখপত্র সাপ্তাহিক "চাষী" পত্রিকা ১৯৩৬ সনের ২৬ জুন প্রতিষ্ঠা করেন এবং সেই পত্রিকার আজীবন সম্পাদক ছিলেন। পত্রিকাটি বিশেষভাবে ময়মনসিংহের কৃষক ও গণআন্দোলনে গুরুত্বপূর্ণ ভূমিকা পালন করে।
আলিক ব্যানারম্যান

আলেকজান্ডার (আলিক বা আলেক) চালমার্স ব্যানারম্যান (; জন্ম: ২১ মার্চ, ১৮৫৪ - মৃত্যু: ১৯ সেপ্টেম্বর, ১৯২৪) নিউ সাউথ ওয়েলসের সিডনিতে জন্মগ্রহণকারী বিখ্যাত অস্ট্রেলীয় ক্রিকেটার ছিলেন। ১৮৭৯ থেকে ১৮৯৩ সময়কালে অস্ট্রেলিয়া ক্রিকেট দলের অন্যতম সদস্য ছিলেন তিনি।
ঘরোয়া প্রথম-শ্রেণীর অস্ট্রেলীয় ক্রিকেটে নিউ সাউথ ওয়েলসের প্রতিনিধিত্ব করতেন। দলে ‘লিটল আলেক’ ডাকনামে পরিচিত আলিক ব্যানারম্যান মূলতঃ ডানহাতি ব্যাটসম্যান হিসেবে দায়িত্ব পালন করতেন।
সমগ্র খেলোয়াড়ী জীবনে ২৮ টেস্টে অংশ নিয়েছেন। ২ জানুয়ারি, ১৮৭৯ তারিখে মেলবোর্নে তার টেস্ট অভিষেক ঘটে। তার তুলনায় আট বছরের বড় ভাই চার্লস ব্যানারম্যানও অস্ট্রেলিয়া দলের নিয়মিত সদস্য ছিলেন। অতি-রক্ষণাত্মক ভঙ্গীমায় ব্যাটিং করতেন তিনি। প্রায়শঃই স্ট্রোকবিহীন অবস্থায় মাঠে অবস্থান করতেন।
এ প্রসঙ্গে উইজডেন ক্রিকেটার্স অ্যালমেনাক লিপিবদ্ধ করে যে, তিনি উইকেটে দেয়াল নির্মাণ করে অন্যতম জনপ্রিয় ক্রিকেটারে রূপান্তরিত হয়েছিলেন। এছাড়াও তার অসম্ভব ধৈর্য্যশক্তি অনুকরণীয় ছিল। প্রথম টেস্টে তিনি দলীয় ইনিংসে সর্বোচ্চ ৭৩ রান তোলেন।
১৮৭৮ ও ১৮৮০ সালে ব্যাটিংয়ের পাশাপাশি ফিল্ডিংয়ে দক্ষতা থাকায় তাকে দলে অন্তর্ভুক্ত করা হয়। সিডনিতে তার অমার্জনীয় ক্যাচ হাতছাড়া করার প্রেক্ষিতে মিড-অফে অবস্থান নেন তিনি। ব্রিটিশ ভূমিতে অনুষ্ঠিত প্রথমবারের মতো টেস্ট ক্রিকেটে চার্লসের স্থলাভিষিক্ত হয়ে দলের ব্যাটিং উদ্বোধনে মাঠে নামেন ও ইংল্যান্ডে তার প্রথম রান সংগ্রহ করেন।
অবসর পরবর্তীকালে অধিকাংশ সময়ই সিডনি ক্রিকেট গ্রাউন্ডে নিউ সাউথ ওয়েলস ক্রিকেট অ্যাসোসিয়েশনের কোচিংয়ের সাথে সংশ্লিষ্ট রাখেন আলিক। দলে কোন নতুন খেলোয়াড় অন্তর্ভুক্ত হলে তিনি নিবিঢ়ভাবে তাকে পর্যবেক্ষণে রাখতেন। এছাড়াও তিনি তাকে নিজের পোশাক ও অংশগ্রহণের কথা তুলে ধরতেন। এর ব্যতিক্রম হলে নবাগত তা জানতে পারতেন। তিনি বলতেন, পুত্র, যদি তুমি ক্রিকেটার না হও, তাহলে তুমি কমপক্ষে এর একটির মতো হও।
৭০ বছর বয়সে ১৯ সেপ্টেম্বর, ১৯২৪ তারিখে তার দেহাবসান ঘটে। এ প্রসঙ্গে উইজডেন মন্তব্য করে যে, যতদিন ক্রিকেট খেলা হবে, ততোদিন আলিক ব্যানারম্যান স্মরণীয় হয়ে থাকবেন।
চেনরন

চেনরন (পার্শী: چناران; রোমান প্রতিলিপি: Chenārān) হল উত্তর-পূর্ব ইরানের একটি শহর। রাজাভি খোরাসান প্রদেশে অবস্থিত এই শহরটি নিজ নামাঙ্কিত চেনরন কাউন্টির প্রশাসনিক কেন্দ্রও বটে। ২০০৬'এর জনগণনা অনুযায়ী এই শহরের অধিবাসী সংখ্যা ৪১,৭৩৫ জন। এই শহরে বসবাসকারী পরিবারের সংখ্যা ১০,১৭৯। প্রাদেশিক রাজধানী মাশহাদ শহর থেকে পশ্চিম দিকে এর দূরত্ব ৪৫ কিলোমিটার।
কাশাফ নদীর তীরে সমুদ্রপৃষ্ঠ থেকে ১৪৮০ মিটার বা ৪৮৫০ ফুট উচ্চতায় অবস্থিত এই শহরটি আসলে একটি বিখ্যাত পর্যটনকেন্দ্র। এই শহর সংলগ্ন শাইনি সেতু এই শহরের সবচেয়ে বড় পর্যটক আকর্ষণ। এই সেতু থেকে শহরের দৃশ্য অতি মনোরম। তাছাড়া এখানকার পাহাড়ি ভূমিরূপ, আবহাওয়া ও বন্যপ্রাণীর প্রাচূর্যও এখানে পর্যটন শিল্পের বিকাশের পিছনে বড় একটি কারণ।
খুম্বু হিমবাহ

খুম্বু হিমবাহটি উত্তর-পূর্ব নেপালের খুম্বু অঞ্চলের এভারেস্ট এবং লোতসে-নুপ্তসে শৈলশিরার মাঝে অবস্থিত। হিমবাহটির শেষ থেকে, উৎস অবধি উচ্চতার সঙ্গে, এটি বিশ্বের সর্বোচ্চ হিমবাহ. দক্ষিণ এভারেস্ট বেস ক্যাম্প এর অন্তিম অংশে পৌছনর জন্য খুম্বু হিমবাহকে অনুসরণ করা হয়। এভারেস্টের কাছাকাছি পশ্চিমী সি এম ডব্লুর থেকে এই হিমবাহের শুরু । পশ্চিমী সি ডব্লু এম এর নিম্নভাগের পশ্চিমদিকে, হিমবাহটিতে একটি বড় তুষার ঝরণা আছে , নাম খুম্বু আইসফল। এভারেস্ট শৃঙ্গ আরোহণ অবধি, গোটা সাউথ কল ট্রেকে, আরো অন্যান্য বিপজ্জনক বাধার মধ্যে-এই তুষার ঝরণাটি প্রথম ও প্রধান অন্তরায়।
২৭.৯৩২উ এবং ৮৬.৮০৫পূ খুম্বু হিমবাহের শেষ।
ম্যাসিডনের তৃতীয় পেরদিক্কাস

তৃতীয় পেরদিক্কাস (; খ্রিস্টপূর্ব চতুর্থ শতাব্দী) আর্গিয়াদ রাজবংশের রাজা ছিলেন, যিনি ৩৬৯ খ্রিস্টপূর্বাব্দ হতে ৩৫৯ খ্রিস্টপূর্বাব্দ পর্য্যন্ত ম্যাসিডন শাসন করেন।
৩৬৯ খ্রিস্টপূর্বাব্দের ম্যাসিডনের রাজা দ্বিতীয় আলেকজান্ডার তার ভগ্নীপতি টলেমির দ্বারা নিহত হন। কিন্তু থিবসের সেনাপতি পেলোপিদাসের চাপে টলেমি নিজে ম্যাসিডনের শাসক না হয়ে পরবর্তী রাজা ও দ্বিতীয় আলেকজান্ডারের নাবালক ভ্রাতা তৃতীয় পেরদিক্কাসের রাজপ্রতিনিধি হয়ে থাকতে বাধ্য হন। চার বছর পর ৩৬৫ খ্রিস্টপূর্বাব্দে তৃতীয় পেরদিক্কাস টলেমিকে হত্যা করে রাজ্যের শাসনভার নিজের হাতে তুলে নেন।
তৃতীয় পেরদিক্কাসের রাজত্বকালে সঙ্গে ম্যাসিডনের সঙ্গে এথেন্সের আম্ফিপোলিস শহরের অধিকার নিয়ে বিরোধ বাধে। সংস্কৃতিমনস্ক শাসক হিসেবে তার সুনাম ছিল। তিনি প্লেটোর শিষ্য ইউফেরিয়াসের পৃষ্ঠপোষক ছিলেন। ৩৬৫ খ্রিষ্টাব্দে এপিদাউরোসের ক্রীড়ায় তিনি থিওরোদোকোই হিসেবে দায়িত্ব পালন করেন। ৩৫৯ খ্রিস্টপূর্বাব্দে 
দার্দিনিয়ার রাজা বার্দিলিসের হাত থেকে উত্তর ম্যাসিডন পুনরুদ্ধার করতে গেলে যুদ্ধে ম্যাসিডনের শোচনীয় পরাজয় ঘটে এবং প্রায় ৪০০০ ম্যাসিডনীয় সেনার সাথে রাজা তৃতীয় পেরদিক্কাসও যুদ্ধে নিহত হন।
রসিকলাল দাস

রসিকলাল দাস (১৮৯৯ - ৩ আগস্ট, ১৯৬৭) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং অগ্নিযুগের বিপ্লবী।
রসিকলাল দাসের জন্ম খুলনা জেলার দিঘলিয়া উপজেলার ফরমাইশখানা-সেনহাটিতে। তার পিতার নাম রামচন্দ্র দাস। স্কুলের ছাত্রাবস্থায় গুপ্ত বিপ্লবী দলের সংস্পর্শে এসে সেবাকার্যে বর্তী হন। শৈশবে তার গ্রামের প্রখ্যাত বিপ্লবী অতুল সেন, অনুজাচরণ সেন, রতিকান্ত দত্ত ও সত্যাশ্রমের কিরণচন্দ্র মুখোপাধ্যায় প্রমুখের সংস্পর্শ পেয়েছেন। ১৯১৮ সনে প্রবেশিকা এবং ১৯২০ সনে আই.এ. পাশ করে বি.এ. ক্লাসে ভর্তি হন।
বি.এ. পাঠরত অবস্থায় অসহযোগ আন্দোলনের সমর্থনে কলেজ ত্যাগ করে পুরনো বিপ্লবীদের সঙ্গে দৌলতপুর সত্যাশ্রমে যোগ দেন। প্রথম মহাযুদ্ধের সময় বাঘা যতীনের মৃত্যু ও অন্যান্যদের গ্রেপ্তারের পর বিপ্লবের প্রস্তুতি ও সংগঠনের কাজ করেন। প্রবুদ্ধ সমিতি স্থাপনের মাধ্যমে স্কুল-কলেজের ছাত্রদের পাঠাগার স্থাপন ও সমাজসেবার দ্বারা কর্মী সংগঠনের চেষ্টা করেন। খ্যাতি ও প্রাপ্তির আশা না রেখে যেসব বিপ্লবী আত্মত্যাগের মহত দৃষ্টান্ত রেখেছেন তিনি তাদের একজন।
কিরণচন্দ্র মুখোপাধ্যায়

কিরণচন্দ্র মুখোপাধ্যায় (১৮৯৩ - ১২ ডিসেম্বর, ১৯৫৪) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং অগ্নিযুগের বিপ্লবী। ১৯২০-এর দশকে দিঘলিয়া উপজেলার সেনহাটি গ্রামের প্রখ্যাত বিপ্লবী অতুল সেন, রসিকলাল দাস, অনুজাচরণ সেন, রতিকান্ত দত্তের সংস্পর্শে আসেন। প্রথম মহাযুদ্ধের সময় ভারত-জার্মান ষড়যন্ত্রে অংশগ্রহণ করবার জন্য ১৯১৬ সনে গ্রেপ্তার হন। ১৯১৯ সনে মুক্ত হয়ে অসহযোগ আন্দোলনের সমর্থনে "সারভেন্ট" পত্রিকা প্রকাশনায় শামসুন্দর চক্রবর্তী, পূর্ণচন্দ্র দাস প্রভৃতিকে বিশেষভাবে সাহায্য করেন। ১৯২৪ সনে চার্লস টেগার্ট ভ্রমে আর্ন্সট ডে সাহেবকে হত্যা করা হলে গোপীনাথ সাহা ও অন্যান্যদের সঙ্গে তিনিও গ্রেপ্তার হয়ে পাঁচ বছরের জন্য কারারুদ্ধ হন। তার রচিত গ্রন্থ হচ্ছে "চন্দ্রগুপ্ত-গুরু চাণক্য" ও "শিবাজি-গুরু রামদাসস্বামী"।
অসহযোগ আন্দোলনের সমর্থনে সারভেন্ট পত্রিকা প্রকাশে সাহায্য করতেন। সরস্বতী লাইব্রেরি ও শান্তিসেনা গঠনে সক্রিয় ভূমিকা রাখেন। খুলনার বাগেরহাটে ভূপেন্দ্র কুমার দত্তের সংগে সত্যাশ্রম নামে একটি সমাজকল্যাণ সংস্থা প্রতিষ্ঠা করেন যেখানে রসিকলাল দাস, চারু ঘোষ, কুন্তল চক্রবর্তী প্রমুখ বিপ্লবীরা আশ্রয় নিয়েছিলেন। তিনি তাঁর রাজনৈতিক জীবন শুরু করেছিলেন তৎকালীন শীর্ষস্থানীয় বাংলা পত্রিকা, সন্ধ্যা, যুগান্তর, বন্দে মাতরম এবং নবশক্তির জন্য লেখার মাধ্যমে; এবং তাদের জন্য কাজও করেছেন। হিতাবাদী পত্রিকায় তার নিবন্ধের জন্য (কোন পথে?) বাকুরায় আত্মগোপনে গেলে তার বিরুদ্ধে গ্রেফতারি পরোয়ানা জারি করা হয়। 
তাঁর লেখা তাঁকে অরবিন্দ ঘোষ, ব্রহ্মবন্ধন উপাধ্যায়, বিপিনচন্দ্র পাল এবং বারীন্দ্রকুমার ঘোষ মতো বরেণ্য ব্যক্তিদের সান্নিধ্যে নিয়ে আসে। একজন খুব ভাল সংগঠক, তিনি কলকাতার ভিতরে এবং বাইরে জাতীয়তাবাদী যুবকদের জন্য সমিতি সংগঠিত করতে সহায়তা করেছিলেন। উত্তর কলকাতার মহেশলয় ক্লাবে বোমা তৈরির অভিযোগে তিনি একাধিকবার কারাবরণ করেন, এরপর ইন্দো-জার্মান ষড়যন্ত্র মামলায় জড়িত থাকার অভিযোগে তিন বছরের কারাদণ্ড (১৯১৬-১৯) এবং গোপীনাথ সাহা সহযোগী হিসেবে চার বছর (১৯২৪-২৮) কারাদণ্ডে দণ্ডিত হন।১৯২৮-৩০ সালে তিনি চন্দননগর আস্তানা ও ডালহৌসি স্কোয়ার বোমা নির্মাণ কেন্দ্রের দায়িত্বে ছিলেন। এই সমস্ত কিছুর জন্য, তিনি ১৯৩০ থেকে ১৯৩৭ সাল পর্যন্ত এবং আবার ১৯৪২ থেকে ১৯৪৫ সাল পর্যন্ত ভারত ছাড়ো আন্দোলনের সময় কারাবরণ করেছিলেন। মুক্তির পর তিনি কলকাতায় প্রজ্ঞাননন্দ সরস্বতী গ্রন্থাগার প্রতিষ্ঠা করেন রাজনৈতিক আলোচনার যুবকেন্দ্র হিসেবে কাজ করার জন্য।
অমৃতলাল মুখোপাধ্যায়ের পুত্র কিরণচন্দ্র অবিভক্ত বাংলার যশোর জেলার ভুগিলহাট গ্রামে জন্মগ্রহণ করেন। কলকাতায় স্থানান্তরিত হয়ে তিনি তাঁর রাজনৈতিক গুরু রামকৃষ্ণ মিশনের দেবব্রত বসু ওরফে স্বামী প্রগানন্দ সাথে পরিচিত হন এবং তাঁর মাধ্যমে যুগান্তর গোষ্ঠীর সাথে ঘনিষ্ঠ হন।
লাল শাহবাজ কালান্দার

সৈয়দ মুহাম্মদ শাহ হোসাইন প্রকাশঃ উসমান মারওয়ান্দি (১১৪৯-১২৭৪), লাল শাহবাজ কালান্দার নামে অধিক পরিচিত, (), বর্তমান পাকিস্তানের একজন সুফি দার্শনিক-কবি ছিলেন। তিনি সোহরাওয়ার্দিয়া ত্বরিকার অনুসারী ছিলেন।
হযরত শাহবাজ কালান্দার মারওয়েন্দের এক সুফি দরবেশ সৈয়দ ইব্রাহিম কবিরউদ্দিনের পরিবারে জন্মগ্রহণ করেন । তার পূর্বপুরুষ বাগদাদ থেকে চলে আসেন এবং মারওয়েন্দে পুনরায় আসার আগে মাশহাদে বসতি স্থাপন করেছিল।
গোবিন্দচরণ কর

গোবিন্দচরণ কর (বিংশ শতাব্দী) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং অগ্নিযুগের শহীদ বিপ্লবী। তিনি ছাত্রাবস্থায় বিপ্লবী দলে যোগ দেন। তার জন্ম বাংলাদেশের ঢাকায়। প্রথম বিশ্বযুদ্ধের সময় তিনি আত্মগোপন করেন।
পাবনা জেলার আটঘরিয়া উপজেলার তেলিজনা গ্রামে পলাতক বিপ্লবীদের একটি আশ্রয়-কেন্দ্রের সংবাদ পেয়ে তিনজন শ্বেতাঙ্গ পুলিস অফিসার সেই বাড়ি ঘেরাও করে। সেই বাড়িতে অনুশীলন সমিতির নিকুঞ্জ পাল এবং গোবিন্দচরণ কর ছিলেন। উভয় পক্ষে গুলি চলিতে থাকে এবং উভয় পক্ষেই আহত হয়। গোবিন্দচরণ করের দেহে সাতটি গুলিবিদ্ধ হয় এবং নিকুঞ্জ পাল আহত হয়েছিলেন। গোবিন্দচরণ কর পুলিসের কাছে ধরা পড়েন এবং নিকুঞ্জ পাল পাট ক্ষেতের ভিতর দিয়ে পালাতে সক্ষম হন।
সিরাজগঞ্জ খণ্ডযুদ্ধের মামলায় গোবিন্দচরণ করের ৮ বছর দ্বীপান্তর দণ্ড হয়। তার বুকের ও হাতের মধ্যে প্রবিষ্ট গুলি বের না করেই তাকে আন্দামান সেলুলার জেলে পাঠানো হয়। গুরুতর অসুস্থ অবস্থায় ১৯২০ সনে মুক্তি পান এবং পুনরায় বিপ্লবী কর্মে লিপ্ত হন। যোগেষ চ্যাটার্জি গ্রেপ্তার হবার পর ১৯২৫ সনে বাংলা ও উত্তরপ্রদেশে যোগাযোগ রাখার জন্য দলের নির্দেশে উত্তরপ্রদেশে আসেন। কাকোরি ষড়যন্ত্র মামলায় তিনি ধরা পড়েন এবং বিচারে ১০ বছরের দ্বীপান্তরিত কারাদণ্ডে দণ্ডিত হন। মুক্তিলাভের পর কলকাতায় বাস করছিলেন। এসময় ঢাকায় সাম্প্রদায়িক দাঙ্গা আরম্ভ হলে বিমানযোগে ঢাকা যাত্রা করেন। বিমানটি সেখানে অবতরণমাত্র তিনি আক্রান্ত হন। মোট ২২টি ছুরিকাঘাত হলেও কোনোরকমে তখনকার মতো প্রাণে বেঁচে যান। কিন্তু সম্পূর্ণ সুস্থ হননি। কয়েক বছরের মধ্যেই তার মৃত্যু হয়।
অনুজাচরণ সেন

অনুজাচরণ সেন (জুন ১৯০৫ - ২৫ আগস্ট, ১৯৩০) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং অগ্নিযুগের শহীদ বিপ্লবী। ১৯২০-এর দশকে দিঘলিয়া উপজেলার সেনহাটি গ্রামের প্রখ্যাত বিপ্লবী অতুল সেন, রসিকলাল দাস, কিরণচন্দ্র মুখোপাধ্যায়, রতিকান্ত দত্তের সংস্পর্শে আসেন। কলেরা, বসন্ত মহামারীর সময় সেবা ও অমায়িক ব্যবহার দ্বারা বিপ্লবী দলের প্রসার ও সংগঠনে সহায়তা করেছিলেন। দলের নির্দেশে দীনেশ মজুমদার, অতুল সেন ও শৈলেন নিয়োগীর সঙ্গে কলকাতার অত্যাচারী পুলিস কমিশনার চার্লস টেগার্ট সাহেবকে মারতে গিয়ে তার বোমাটি তার কাছেই ফেটে যায় এবং মারাত্মকভাবে আহত হয়ে ঘটনাস্থলেই প্রাণত্যাগ করেন।
অনুজাচরণ সেনের জন্ম খুলনা জেলার দিঘলিয়া উপজেলার সেনহাটিতে। তার পিতার নাম বিমলাচরণ সেন। তিনি ছাত্রাবস্থায় বিপ্লবী দলে যোগদান করেন। প্রথমে সেবা কার্যের মাধ্যমে দেশের মানুষের সঙ্গে পরিচয় ঘটে। ব্যায়ামচর্চা, পঠন ও আলোচনার মাধ্যমে বিপ্লবমন্ত্রে দীক্ষিত হন।
২৫ আগস্ট, ১৯৩০ তারিখে অনুজাচরণ সেন ও দীনেশচন্দ্র মজুমদার অত্যাচারী কুখ্যাত চার্লস টেগার্ট সাহেবের গাড়িতে বোমা নিক্ষেপ করেন। টেগার্ট বেঁচে যান কিন্তু দীনেশ মজুমদার ধরা পড়েন। অনুজাচরণ ঘটনাস্থলেই মারা যান। বিচারে দীনেশ মজুমদারের যাবজ্জীবন দ্বীপান্তর দণ্ড হয়। এই উপলক্ষে পুলিস বহু বাড়ি খানাতল্লাশ করে এবং বহু লোককে গ্রেপ্তার করে। এই সম্পর্কে শোভারানি দত্ত, কমলা দাশগুপ্ত, শৈলরাণী দত্ত, ডা. নারায়ণ রায়, ভূপালচন্দ্র বসু, অদ্বৈত দত্ত, অম্বিকা রায়, রসিকলাল দাস, সতীশ ভৌমিক, সুরেন্দ্র দত্ত, রোহিণী অধিকারীসহ অনেকে ধৃত হন। বিচারে নারায়ণ রায় ও ভূপাল বসু ১৫ বছরের দ্বীপান্তর, সুরেন্দ্র দত্ত ১২ বছর, রোহিণী ৫ বছর ও সতীশ ২ বৎসর কারাদণ্ডপ্রাপ্ত হন এবং অন্যান্য সকলে মুক্তি পান। তারা সকলেই তরুণ বিপ্লবী দলের সদস্য ছিলেন।
হিমালয়ান মাউন্টেনিয়ারিং ইনস্টিটিউট

হিমালয়ান মাউন্টেনিয়ারিং ইনস্টিটিউট, দার্জিলিং (এইচ এম আই দার্জিলিং), পর্বতারোহণকে একটি সংগঠিত খেলাধুলা হিসাবে প্রোৎসাহিত করার জন্য ১৯৫৪ সালের ৪ঠা নভেম্বর , ভারতের দার্জিলিঙে প্রতিষ্ঠিত হয়। তেনজিং নোরগে এবং এডমন্ড হিলারি দ্বারা মাউন্ট এভারেস্ট এ প্রথম আরোহণ, পর্বতারোহণকে অঞ্চলের মানুষের জন্য একটি অত্যন্ত সম্মানিত প্রচেষ্টা হিসেবে স্থাপন করতে উত্সাহ সৃষ্টি করে। দেশের প্রথম প্রধানমন্ত্রী জওহরলাল নেহ্‌রুর উদ্দীপনায় এইচ এম আই দার্জিলিংএ প্রতিষ্ঠিত হয়। তেনজিং নোরগে এই পর্বতারোহন সংস্থার বহিরঙ্গন প্রশিক্ষণের প্রথম অধিকর্তা(DFT/Director) ছিলেন।
এইচ এম আইতে নিয়মিত " এডভেঞ্চার ", " বেসিক " এবং " উন্নত মাউন্টেনিয়ারিং " কোর্সগুলি সঞ্চালন করা হয়। এইগুলি খুব সর্বাঙ্গীণ কোর্স। পর্বতারোহণকে প্রোৎসাহন দেবার জন্য এই কোর্সগুলিতে অনেকটা ভর্তুকি দেয়া হয়। অন্ধদেরও এই ধরনের কোর্স করার সুযোগ আছে।
নকুল কুমার বিশ্বাস

নকুল কুমার বিশ্বাস একজন বাংলাদেশী সঙ্গীতশিল্পী, যন্ত্রশিল্পী, সুরকার, গীতিকার ও সংগীত পরিচালক। ১৯৯৬ সালে বিটিভির ম্যাগাজিন অনুষ্ঠান ইত্যাদিতে প্রচারিত হওয়া তার গাওয়া ‘বিয়া করলাম ক্যানরে দাদা, বিয়া করলাম ক্যান’ গানটির মাধ্যমে তিনি ব্যাপক পরিচিতি পান। 
নকুল কুমার বিশ্বাস ১৯৬৫ সালে মাদারীপুর জেলার দত্ত কেন্দুয়া ইউনিয়নের পূর্ব কলাগাছিয়া গ্রামের এক সংগীত পরিবারে জন্মগ্রহণ করেন। পাঁচ ভাই এক বোনের মধ্যে তার অবস্থান পঞ্চম। তার পিতার নাম সুরেন্দ্র নাথ বিশ্বাস এবং মাতার মঙ্গলী দেবী।
মাত্র আট বছর বয়সে যাত্রার দলে শিল্পী হিসেবে যোগদানের মাধ্যমে তার সঙ্গীতের ক্যারিয়ার শুরু। সেই থেকে যাত্রাসহ গ্রাম ও শহরাঞ্চলে বহু অনুষ্ঠানে গান পরিবেশন করেছেন তিনি। গানের পাশাপাশি তিনি সেতার, তবলা, বাঁশি, সরোদ, সন্তুর, দোতারা, ও ম্যান্ডালিনসহ আরো নানারকম বাদ্য যন্ত্রে পারদর্শী, বিশেষ করে হারমোনিয়াম বাজানোতে রয়েছে তার বিশেষ দক্ষতা। বাংলাদেশ বেতারে যন্ত্র ও সঙ্গীতশিল্পী হিসেবে চাকরি করেছেন অনেকদিন। তবে ক্যারিয়ারে তার সবসেরা সুযোগটি আসে ম্যাগাজিন অনুষ্ঠান ‘ইত্যাদি’তে অংশগ্রহণের মাধ্যমে। ‘ইত্যাদি’ তে গান পরিবেশনের সুবাদেই শ্রোতা-দর্শকদের কাছে তার সর্বাধিক পরিচিতি ও জনপ্রিয়তা ছড়িয়ে পরে।
জগৎকিশোর আচার্য চৌধুরী

জগৎকিশোর আচার্য চৌধুরী (২৪ মার্চ, ১৮৬৪ - ২১ ডিসেম্বর, ১৯৩৮) ভারতীয় উপমহাদেশের একজন জমিদার এবং শিক্ষার পৃষ্ঠপোষক ছিলেন। পূর্ববঙ্গের বিভিন্ন স্থানে শিক্ষা বিস্তারের জন্য বহু অর্থ দান করে দানবীর হিসেবে খ্যাতিলাভ করেন। ময়মনসিংহে বিদ্যাময়ী বালিকা বিদ্যালয় প্রতিষ্ঠাকল্পে ৫০,০০০ টাকা ব্যয় করেন। কাশীতে বার্ষিক ১০,০০০ টাকা ব্যয় করে সত্র চালাতেন। সংগীত ও সাহিত্যে অনুরাগী এবং দক্ষ শিকারি ছিলেন।
জগৎকিশোর আচার্য চৌধুরী বাংলাদেশের ময়মনসিংহ জেলার মুক্তাগাছার জমিদার পরিবারে জন্মগ্রহণ করেন।
মুক্তাগাছা জমিদার বাড়ির অভ্যন্তরে একটি রঙমহল নির্মাণ করেন জগৎকিশোর এবং তার কনিষ্ঠ পুত্রের নামে স্থাপনাটির নামকরণ করেন ভূপেন্দ্র রঙ্গপীঠ। চারকোণাকার এই রঙমহলের ডান পাশে রাজরাজেশ্বরী মন্দির। বাম দিকে দর্শক উপবেশনের স্থান। রঙমহলের পূর্বপ্রান্তে ১৯৪৫ সালে ঘূর্ণায়মান মঞ্চ স্থাপন করেন নাট্যামোদি জমিদার জীবেন্দ্রকিশোর আচার্য চৌধুরী। রাজা জগৎকিশোর আচার্য চৌধুরীর নামে মুর্শিদাবাদে শিক্ষাপ্রতিষ্ঠান রয়েছে। ১৯৪৭ সালে ব্রিটিশ ভারত ভাগের সময় পশ্চিমবঙ্গে তার বংশের অনেকেই চলে গিয়েছিলো।
শোভারানি দত্ত

শোভারানি দত্ত (১৯০৬ — ৯ নভেম্বর, ১৯৫০) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম ব্যক্তিত্ব এবং অগ্নিযুগের বিপ্লবী। তিনি পাঞ্জাবকেশরী লালা লাজপত রায়ের সঙ্গে পরিচয়ের মাধ্যমে বিপ্লবে প্রেরণা পান। ১৯৩০ সনে মাতা লাবণ্যপ্রভা দত্তের সঙ্গে কলকাতায় "আনন্দমঠ" প্রতিষ্ঠা করেন। নারী সত্যাগ্রহ সমিতির কর্মীরূপে আইন অমান্য আন্দোলনে যোগ দেন। পলাতক বিপ্লবীদের আশ্রয় দিতেন ও নানাভাবে সাহায্য করতেন। ১৯৩৪ সালের ৮ মে দার্জিলিং-এ লেবং মাঠে গভর্নর অ্যান্ডারসনের উপর বিপ্লবী আক্রমণ হবার পর উজ্জ্বলা মজুমদার কলকাতায় তার বাড়িতে আশ্রয় নেন। ১৮ মে উভয়ে গ্রেপ্তার হন। ১৯৩৭ সনে তিনি মুক্তি পান।
শোভারানি দত্তের জন্ম কলকাতায়। তার পিতার নাম যতীন্দ্রনাথ দত্ত। পৈতৃক নিবাস বাংলাদেশের খুলনায়। মাতা বঙ্গীয় প্রাদেশিক কংগ্রেস কমিটির সভানেত্রী ছিলেন। ১৬-১৭ বছর বয়সে ব্রাহ্ম গার্লস ট্রেনিং স্কুল থেকে পাশ করেন এবং বৃন্দাবনে বিপ্লবী বীর রাজা মহেন্দ্রপ্রতাপ প্রতিষ্ঠিত "প্রেম মহাবিদ্যালয়ে" শিক্ষাপ্রাপ্ত হয়ে পাঞ্জাবের নানাস্থানে ভ্রমণ করেন।
২৫ আগস্ট, ১৯৩০ তারিখে অনুজাচরণ সেন ও দীনেশচন্দ্র মজুমদার অত্যাচারী কুখ্যাত চার্লস টেগার্ট সাহেবের গাড়ীতে বোমা নিক্ষেপ করেন। টেগার্ট বেঁচে যান কিন্তু দীনেশ মজুমদার ধরা পড়েন। অনুজাচরণ ঘটনাস্থলেই মারা যান। বিচারে দীনেশ মজুমদারের যাবজ্জীবন দ্বীপান্তর দণ্ড হয়। এই উপলক্ষে পুলিস বহু বাড়ি খানাতল্লাশ করে এবং বহু লোককে গ্রেপ্তার করে। এই সম্পর্কে শোভারানি দত্ত, কমলা দাশগুপ্ত, শৈলরাণী দত্ত, ডা. নারায়ণ রায়, ভূপালচন্দ্র বসু, অদ্বৈত দত্ত, অম্বিকা রায়, রসিকলাল দাস, সতীশ ভৌমিক, সুরেন্দ্র দত্ত, রোহিণী অধিকারীসহ অনেকে ধৃত হন। বিচারে নারায়ণ রায় ও ভূপাল বসু ১৫ বছরের দ্বীপান্তর, সুরেন্দ্র দত্ত ১২ বছর, রোহিণী ৫ বছর ও সতীশ ২ বৎসর কারাদণ্ডপ্রাপ্ত হন এবং অন্যান্য সকলে মুক্তি পান। তারা সকলেই তরুণ বিপ্লবী দলের সদস্য ছিলেন।
৯ নভেম্বর ১৯৫০ সালে মারা যান শোভারানি দত্ত।
ম্যাসিডনের চতুর্থ আমুনতাস

চতুর্থ আমুনতাস (; জন্ম- ৩৬৫ খ্রিস্টপূর্বাব্দ) আর্গিয়াদ রাজবংশের নামমাত্র রাজা ছিলেন, যিনি ৩৫৯ খ্রিস্টপূর্বাব্দে নাবালক অবস্থায় ম্যাসিডনের সিংহাসনে আরোহণ করেন।
চতুর্থ আমুনতাস ৩৬৫ খ্রিস্টপূর্বাব্দে ম্যাসিডনের রাজা তৃতীয় পেরদিক্কাসের পুত্র হিসেবে জন্মগ্রহণ করেন। ৩৫৯ খ্রিস্টপূর্বাব্দে পিতার মৃত্যুর পর নাবালক অবস্থায় তিনি ম্যাসিডনের সিংহাসনে আরোহণ করেন। তৃতীয় পেরদিক্কাসের ভ্রাতা দ্বিতীয় ফিলিপ তার রাজপ্রতিনিধি হিসেবে নিযুক্ত হন, কিন্তু এই বছরেই চতুর্থ আমুনতাসকে সিংহাসনচ্যুত করে দ্বিতীয় ফিলিপ নিজেকে রাজা হিসেবে ঘোষণা করেন। দ্বিতীয় ফিলিপ তার কন্যা কুনানের সঙ্গে চতুর্থ আমুনতাসের বিবাহ দেন। ৩৩৬ খ্রিস্টপূর্বাব্দে দ্বিতীয় ফিলিপের মৃত্যুর মহান আলেকজান্ডার ম্যাসিডনের সিংহাসনলাভ করে চতুর্থ আমুনতাসকে সিংহাসনের অন্যতম দাবীদার বিবেচনা করে নিজের শাসন নিষ্কন্টক করতে তাকে হত্যা করেন।
কুনানে

কুনানে (); (মৃত্যু- ৩২৩ খ্রিস্টপূর্বাব্দ) আর্গিয়াদ রাজবংশের রাজা চতুর্থ আমুনতাসের পত্নী ছিলেন।
কুনানে আর্গিয়াদ রাজবংশের রাজা দ্বিতীয় ফিলিপ ও তার ইলিরিয় পত্নী আউদাতের কন্যা ছিলেন। ইলিরিয়দের প্রথা মতো আউদাতে তাকে অশ্বারোহণ, শিকার ও যুদ্ধকৌশল সমন্ধে শিক্ষা প্রদান করেছিলেন। কথিত আছে, ৩৪৪ খ্রিস্টপূর্বাব্দে ইলিরিয়দের রাণী কাইরিয়ার সঙ্গে সম্মুখসমরে কুনানে তাকে স্বহস্তে হত্যা করেন।
দ্বিতীয় ফিলিপ তার ভ্রাতুষ্পুত্র চতুর্থ আমুনতাসের সঙ্গে কুনানের বিবাহ দেন, কিন্তু সিংহাসনলাভ করে দ্বিতীয় ফিলিপের পুত্র মহান আলেকজান্ডার ৩৩৬ খ্রিস্টপূর্বাব্দে চতুর্থ আমুনতাসকে বিপজ্জনক বিবেচনা করে তাকে হত্যা করলে কুনানে বিধবা হন। পরের বছর আলেকজান্ডার আগ্রিয়ানেসের রাজা লাঙ্গারোসের সঙ্গে কুনানের বিবাহ স্থির করেন, কিন্তু কিছুদিনের মধ্যেই লাঙ্গারোস অসুস্থ হয়ে মৃত্যুবরণ করেন।
৩২৩ খ্রিস্টপূর্বাব্দে আলেকজান্ডারের মৃত্যুর পর তৃতীয় ফিলিপ ম্যাসিডনের সিংহাসনে আরোহণ করলে, কুনানে তার কন্যা দ্বিতীয় ইউরিদিকের সঙ্গে তৃতীয় ফিলিপের বিবাহের সিদ্ধান্ত নেন ও সেই সুবাদে এশিয়ার দিকে যাত্রা করেন। কিন্তু কুনানের রাজনৈতিক প্রভাব সম্বন্ধে ভীত আলেকজান্ডারের পূর্বতন সেনাপতি পেরদিক্কাস কুনানেকে হত্যা করতে তার ভ্রাতা আলকেতাসকে পাঠালে, কুনানে নিহত হন। ৩১৭ খ্রিস্টপূর্বাব্দে কাসান্দ্রোস তার দেহাবশেষ আইগাইতে সমাধিস্থ করেন।
কের্ন্‌টেন

কের্ন্‌টেন (, , , , , , ) অস্ট্রিয়ার একটি রাজ্য। এটি দেশটির সবচেয়ে দক্ষিণে অবস্থিত রাজ্য। আল্পস পর্বতমালার পূর্ব অংশে এই রাজ্যটির অবস্থান। ভূদৃশ্য, পর্বত ও হ্রদের জন্য রাজ্যটি সুপরিচিত। রাজ্যের দাপ্তরিক ভাষা জার্মান। তবে এখানে বেশ কিছু আঞ্চলিক (সাউথ বাভারিয়ান) ভাষার প্রচলন রয়েছে। এগুলো সামষ্টিকভাবে কের্ন্‌টেনীয় স্লোভেন ভাষা নামে পরিচিত। বিংশ শতাব্দীর প্রথমদিকে ভাষাগুলির উদ্ভব ঘটে। বর্তমানে এই আঞ্চলিক ভাষাগুলো খুব কম মানুষ ব্যবহার করে।
কের্ন্‌টেনের প্রধান অর্থনৈতিক খাতগুলো হল পর্যটন, ইলেকট্রনিক্স, প্রকৌশল, বনসম্পদ এবং কৃষি। বৃহৎ বহুজাতিক কর্পোরেশন যেমন ফিলিপস এবং সিমেন্স এই অঞ্চলে বড় পরিসরে তাদের কার্যক্রম পরিচালনা করে।
কের্ন্‌টেন ভৌগোলিক গঠন মূলত ক্লাগেনফুর্ট অববাহিকা এবং ঊর্ধ্ব কের্ন্‌টেন পর্বতমালার সমন্বয়ে তৈরি। রাজ্যটির ইতালি সীমান্তের অংশ কার্নিক আল্পস পর্বতমালা দিয়ে গঠিত। সলজবুর্গ থেকে কের্ন্‌টেনকে পৃথক করেছে হোহা টাউয়ার্ন পর্বতমালা। কের্ন্‌টেনের প্রধান নদ হল ড্রাউ। এই নদের বেশ কয়েকটা শাখা কের্ন্‌টেনের মধ্য দিয়ে প্রদাহিত হয়েছে। কের্ন্‌টে্নের হ্রদ্গুলোর মধ্যে ভোর্থার জে, মিলসটেটার জে, ওজিয়াখের জে এবং ফাকের জে পর্যটকদের কাছে বিশেষভাবে জনপ্রিয়।
কের্ন্‌টেনের রাজধানী হল ক্লাগেনফুর্ট। দ্বিতীয় প্রধান নগর হল ভিলার্খ। কের্ন্‌টেনের জলবায়ু হল মহাদেশীয় জলবায়ু। এখানকার গ্রীষ্ম প্রধানত উষ্ণ এবং বৃষ্টিময়। শীতকাল বেশ দীর্ঘ। তবে সাম্প্রতিককালে কের্ন্‌টেনে শীতকালে বৃষ্টির পরিমাণ কমে গিয়েছে। কের্ন্‌টেনের গড় সৌরঘণ্টা অস্ট্রিয়ার মধ্যে সর্বোচ্চ।
ডিপ্লয়েড

"ডিপ্লয়েড" বলতে বোঝায় দুই সেট (set) ক্রোমোজোম বিশিষ্ট। অর্থাৎ মূল বা হ্যাপ্লয়েড সংখ্যক ক্রোমোজোমের দুই সেট উপস্থিত এমন। এটি “2n” দ্বারা প্রকাশ করা হয়। নির্দিষ্ট প্রজাতির সব জীবের দেহকোষের ক্রোমোজোম সংখ্যা নির্দিষ্ট থাকে। ঐ জীবের জননকোষ যেমন শুক্রাণু এবং ডিম্বাণুতে দেহকোষের তুলনায় অর্ধেক সংখ্যক ক্রোমোজোম থাকে। একেই হ্যাপলয়েড বা অর্ধসংখ্যক ক্রোমোজোম বা জিনোম বলে। নির্দিষ্ট প্রজাতির জীবের প্রতিটি দেহকোষে জননকোষের তুলনায় দ্বিগুণ সংখ্যায় ক্রোমোজোম থাকে। একে ডিপলয়েড বা দ্বিসংখ্যক ক্রোমোজোম বা পূর্ণসংখ্যক ক্রোমোজোম বলে।
একটি কোষের নিউক্লিয়াস দুই সেট ক্রোমোজোম বিশিষ্ট হলে তাকে ডিপ্লয়েড কোষ বলে। একই ভাবে কোন জীবের অধিকাংশ কোষের নিউক্লিয়াস এক সেট ক্রোমোজোম বিশিষ্ট হলে তাকে হ্যাপ্লয়েড জীব বলা হয়।
মাছ, মানুষ ইত্যাদির মত অধিকাংশ সুকেন্দ্রিক কোষবিশিষ্ট প্রাণীই (eukaryotic) ডিপ্লয়েড ধরনের অর্থাৎ এদের অধিকাংশ কোষের নিউক্লিয়াসে দুই সেট ক্রোমোজোম উপস্থিত যার একসেট বাবার কাছ থেকে এবং অপর সেট মায়ের কাছ পেয়ে থাকে। যেমন রুই মাছের দেহ কোষের ক্রোমোজোম সংখ্যা ডিপ্লয়েড অর্থাৎ 2n = ২×২৫=৫০টি (দুই সেট, প্রতি সেটে ২৫টি), অতএব এর জনন কোষের ক্রোমোজোম সংখ্যা হ্যাপ্লয়েড অর্থাৎ এক সেট তথা ২৫টি।
হ্যাপ্লয়েড

নির্দিষ্ট প্রজাতির সব জীবের দেহকোষের ক্রোমোজোম সংখ্যা নির্দিষ্ট থাকে। ঐ জীবের জননকোষ যেমন শুক্রাণু এবং ডিম্বাণুতে দেহকোষের তুলনায় অর্ধেক সংখ্যক ক্রোমোজোম থাকে। একেই হ্যাপ্লয়েড বা অর্ধসংখ্যক ক্রোমোজোম বা জিনোম বলে। নির্দিষ্ট প্রজাতির জীবের প্রতিটি দেহকোষে জননকোষের তুলনায় দ্বিগুণ সংখ্যায় ক্রোমোজোম থাকে। একে ডিপ্লয়েড বা দ্বিসংখ্যক ক্রোমোজোম বা পূর্ণসংখ্যক ক্রোমোজোম বলে।
বলা যেতে পারে একপ্রস্থ বিশিষ্ট ক্রোমোজোমগুলোকে হ্যাপ্লয়েড বলে। এবং, যেসব কোষে হ্যাপ্লয়েড ক্রোমোজোম থাকে সেগুলো হ্যাপ্লয়েড কোষ। অনুরূপভাবে, যেসব জীবের দেহকোষ "হ্যাপ্লয়েড প্রকৃতির" তাদেরকে হ্যাপ্লয়েড জীব বলে। দুটি হ্যাপ্লয়েড কোষ মিলিত হয়ে একটি ডিপ্লয়েড কোষ সৃষ্টি করে। উল্লেখ্য, হ্যাপ্লয়েড কোষকে (n) এবং ডিপ্লয়েড কোষকে (2n) দিয়ে চিহ্নিত করা হয়।
যেসকল ডিপ্লয়েড জীবে যৌন প্রজনন দেখা যায়, সেগুলোর জননকোষ সৃষ্টির সময় মিয়োসিস কোষ বিভাজনের মাধ্যমে একটি ডিপ্লয়েড কোষ (2n) থেকে চারটি হ্যাপ্লয়েড কোষের (n) সৃষ্টি হয়। অর্থাৎ জীবের পুরুষ বা স্ত্রী জননকোষ হ্যাপ্লয়েড হয়ে থাকে। পরবর্তীতে জাইগোট সৃষ্টির সময় দুটি হ্যাপ্লয়েড কোষ মিলিত হয়ে একটি ডিপ্লয়েড কোষের সৃষ্টি হয়। পরবর্তীতে এই ডিপ্লয়েড কোষই মাইটোসিস প্রক্রিয়ায় বিভাজিত হয়ে হয়ে বিশালাকার জীবদেহ সৃষ্টি করে।
কিছু উদ্ভিদ এবং প্রাণী হ্যাপ্লয়েড কিংবা পলিপ্লয়েড "(দুইয়ের অধিক সেটের ক্রোমোজোম)" কোষের অধিকারী। উদাহরণস্বরুপ, এক প্রজাতির গম "হেক্সাপ্লয়েড", অর্থাৎ তাতে "6-set chromosome" বিদ্যমান (যদিও অন্যান্য প্রজাতির গম "2-set chromosome" বিশিষ্ট।) অর্থাৎ এটি একটি পলিপ্লয়েড। অনেক সময়ই "single set chromosome" কে বোঝাতে "মনোপ্লয়েড" শব্দটি ব্যবহার করা হয়।
আবার, "Hymenoptera" বর্গের পতঙ্গদের মধ্যে (যেমন: পিঁপড়া, মৌমাছি এবং Wasp ইত্যাদি) পুরুষরা হ্যাপ্লয়েড। অর্থাত, মূলত তাদের একপ্রস্থবিশিষ্ট বা "Single set ক্রোমোজোম" তারা তাদের মাতা হতে লাভ করে। অনিষিক্ত ডিম থেকে পুরুষ মৌমাছি ও পিপড়া জন্মায় বিধায় এরাও হ্যপ্লয়েড হয়ে থাকে। হ্যাপ্লয়েড পতঙ্গদেহে উৎপন্ন সব স্পার্মই আইডেন্টিকাল হয়, যেখানে ডিপ্লয়েড male কর্তৃক উৎপন্ন স্পার্মগুলো পরস্পরের থেকে জীনগতভাবে ভিন্ন হয়। সকল ব্যাকটেরিয়া, প্রোটোজোয়া পর্বের অধিকাংশ প্রাণীদের জীবনের অধিকাংশ সময়কাল জুড়েই হ্যাপ্লয়েড অবস্থা দেখতে পাওয়া যায়।
ডিপ্লয়েড জীবের জনন কোষের (পুরুষ বা স্ত্রী) নিউক্লিয়াস এক সেট ক্রোমোজোম বিশিষ্ট হয়ে থাকে যা ঐ জীবের হ্যাপ্লয়েড অবস্থা তথা হ্যাপ্লয়ডি (Haploidy)। যেমন রুই মাছের দেহ কোষের ক্রোমোজোম সংখ্যা ২৫ জোড়া যার প্রতিটি জোড়া থেকে একটি করে ক্রোমোজোম নিয়ে এক সেট ক্রোমোজোম গঠিত হয় এবং প্রতিটি জোড়া থেকে অপর ক্রোমোজোমটি নিয়ে অপর এক সেট ক্রোমোজোম গঠিত হয়। যায় ডিপ্লয়েড জীবের দেহকোষ যে দুই সেট ক্রোমোজোম বিশিষ্ট হয়ে থাকে তার এক সেট আসে মায়ের জনন কোষ থেকে থেকে অন্য সেটটি আসে বাবার জনন কোষ থেকে।
এলেঙ্গা

এলেঙ্গা টাঙ্গাইল জেলার অন্তর্গত কালিহাতি উপজেলার একটি ছোট শহর। এটি ২০১১ সালে পৌরসভা হিসেবে প্রতিষ্ঠা লাভ করে।
এলেঙ্গার অবস্থান । ভৌগোলিক দিক দিয়ে এলেঙ্গা পৌরসভা টাংগাইল জেলা সদর থেকে মাত্র ১০ কিলোমিটার উত্তর-পূর্বে অবস্থিত। এলেঙ্গা পৌরসভার পশ্চিম দিক দিয়ে বয়ে গেছে বংশাই নদী।
এলেঙ্গা পৌরসভার মেয়র হিসেবে বর্তমানে দায়িত্ব পালন করছেন নূর এ আলম সিদ্দিকী; তিনি ২০২৩ সালের ১৬ মার্চ এলেঙ্গা পৌরসভা নির্বাচনে
দ্বিতীয়বার মেয়র পদে নির্বাচিত হন।
এলেঙ্গা পৌরসভার সর্বমোট জনসংখ্যাঃ ৬০,০০০ জন,
মোট ভোটার সংখ্যাঃ ৩৩,৬৭৫ জন,
পুরুষ ভোটারঃ ১৬,৮৫৮ জন,
মহিলা ভোটারঃ ১৬,৮১৭ জন। 
এলেঙ্গা পৌরসভার শিক্ষা ব্যবস্থা অনেকটাই এগিয়ে। পড়াশোনার জন্য এখানে রয়েছে কওমি মাদ্রাসা, সরকারি প্রাথমিক বিদ্যালয়, কিন্ডারগার্ডেন, মাধ্যমিক বিদ্যালয়, সরকারি ও বেসরকারি উচ্চ মাধ্যমিক বিদ্যালয় এবং কারিগরি শিক্ষার জন্যও রয়েছে শিক্ষা প্রতিষ্ঠান। উল্লেখযোগ্য শিক্ষাপ্রতিষ্ঠান হচ্ছে এলেঙ্গা উচ্চ বিদ্যালয়, সরকারি শামসুল হক কলেজ, লুৎফর রহমান মতিন মহিলা কলেজ ইত্যাদি। এখানে অনেক ক্যাডেট কোচিং সেন্টারও রয়েছে।
লানিকে

লানিকে () বা হেলানিকে মহান আলেকজান্ডারের শৈশবের সেবিকা ছিলেন।
লানিকে সম্ভনতঃ ৩৮০ খ্রিস্টপূর্বাব্দে জন্মগ্রহণ করেন। তার পিতার নাম ছিল দ্রোপিদাস। মহান আলেকজান্ডারের সেনাপতি ক্লেইতোস ও মেলান 
তার ভাই ছিলেন। তার স্বামীর নাম ছিল আন্দ্রোনিকাস। মহান আলেকজান্ডারের হেতাইরোই প্রোতিয়াস তার পুত্র ছিলেন বলে উল্লিখিত আছে। এছাড়া তার আরো দুই পুত্র ৩৩৪ খ্রিস্টপূর্বাব্দে মাইলিতাসের যুদ্ধে মৃত্যুবরণ করেন। মহান আলেকজান্ডার তার শৈশবে লানিকে দ্বারা পালিত হন।
২০০৪ খ্রিষ্টাব্দে প্রকাশিত আলেকজান্ডার নামক চলচ্চিত্রে লানিকের উল্লেখ করা হয়েছে। এই চলচ্চিত্রের একটি দৃশ্যে ক্লেইতোস ও মেলান মহান আলেকজান্ডারের সঙ্গে বাগবিতন্ডায় জড়িয়ে পড়ে লানিকের উল্লেখ করেন। পরে অপর একটি দৃশ্যে মহান আলেকজান্ডার লানিকের ভাই ক্লেইতোসকে হত্যা করার অনুশোচনায় দগ্ধ হন। মহান আলেকজান্ডারের জীবন নিয়ে মেরি রেনল্ট দ্বারা রচিত ফায়ার ফ্রম হেভেন নামক একটি উপন্যাসে লানিকের চরিত্রটি রয়েছে।
মিয়েজা, ম্যাসিডোনিয়া

মিয়েজা প্রাচীন ম্যাসিডনের একটি গ্রাম যেখানে অ্যারিস্টটল কিশোর আলেকজান্ডারকে শিক্ষাপ্রদান করেছিলেন। যে স্থানীই গ্রামটি অবস্থিত ছিল, বর্তমানে গ্রিসের নাওউসা শহরটি সেই স্থানে অবস্থিত।
৩৪৩ থেকে ৩৪০ খ্রিস্টপূর্বাব্দ পর্য্যন্ত ম্যাসিডনের রাজা দ্বিতীয় ফিলিপের অনুরোধে অ্যারিস্টটল মিয়েজা গ্রামে আলেকজান্ডারকে শিক্ষাপ্রদান করেছিলেন। আলেকজান্ডারকে শিক্ষাপ্রদান করায় দ্বিতীয় ফিলিপ অ্যারিস্টটলের শহর স্তাগেইরা পুনর্নির্মাণের ব্যবস্থা করেন। তিনি এই শহরের সকল প্রাক্তন অধিবাসী যারা দাস হিসেবে জীবনযাপন করছিলেন, তাদের ক্রয় করে মুক্ত করেন ও নির্বাসিতদের শাস্তি মুকুব করেন। মিয়েজার শিক্ষাপ্রতিষ্ঠানে আলেকজান্ডারকে সাথে প্রথম টলেমি সোতের, হেফাইস্তিওন, কাসান্দ্রোস ইত্যাদি ম্যাসিডোনিয়ার সম্ভ্রান্ত পরিবারের কিশোরেরা শিক্ষালাভ করেন, যাদের মধ্যে অধিকাংশই পরবর্তীকালে আলেকজান্ডারকে বন্ধু এবং সমর অভিযানের সেনাপতি হিসেবে পরিগণিত হন। অ্যারিস্টটল তাদের চিকিৎসাবিদ্যা, সর্শন, নীতি, ধর্ম, তর্কবিদ্যা ও কলা সম্বন্ধে শিক্ষাপ্রদান করেন। তার শিক্ষায় আলেকজান্ডারকে হোমারের ইলিয়াড মহাকাব্যের প্রতি প্রগাঢ় প্রেমের উন্মেষ ঘটে, যা তিনি তার ভবিষ্যতের সকল অভিযানে সঙ্গে নিয়ে যেতেন।
ট্রিনিটি কলেজ, কেমব্রিজ

ট্রিনিটি কলেজ যুক্তরাজ্যের কেমব্রিজ ইউনিভার্সিটির একটি কলেজ। এই কলেজের শিক্ষার্থীদের মধ্যে প্রায় ৬০০ স্নাতক, ৩০০ স্নাতকত্তোর এবং ১৮০ এরও বেশি ফেলো। অক্সফোর্ড এবং কেমব্রিজ বিশ্ববিদ্যালয় দুইটির মধ্যে এটিই সবচেয়ে বড় কলেজ। তবে শিক্ষার্থী সংখ্যার ভিত্তিতে এর চেয়ে একমাত্র বড় কলেজ হোমারটন কলেজ, কেমব্রিজ।
কেমব্রিজ বিশ্ববিদ্যালয়ের সাবেক শিক্ষার্থীদের মধ্যে ৩২ জন নোবেল পুরস্কার অর্জন করেছেন। কেমব্রিজের কলেজগুলোর মধ্যে নোবেলজয়ী সাবেক শিক্ষার্থীর এই সংখ্যা সর্বোচ্চ। এছাড়া এই কলেজের সাবেক শিক্ষার্থীরা অর্জন করেছে পাচটি ফিল্ডস পদক এবং একটি আবেল পুরস্কার। পাঁচজন ব্রিটিশ প্রধানমন্ত্রী এই কলেজের শিক্ষার্থী ছিলেন। বিশ্বখ্যাত বিজ্ঞানী আইজাক নিউটন, নিলস বোর কবি লর্ড বাইরন, দার্শনিক লুডভিগ ভিটগেনস্টাইন ও বার্ট্রান্ড রাসেল এই কলেজের শিক্ষার্থী ছিলেন।
ব্রিটিশ রাজ পরিবারের দুইজন সদস্য ট্রিনিটি কলেজে অধ্যয়ন করেছিলেন: প্রিন্স উইলিয়াম অব গ্লাউচেস্টার অ্যান্ড এডিনবার্গ ১৭৯০ সালে এখান থেকে এম.এ ডিগ্রী নিয়েছিলেন এবং চার্লস, প্রিন্স অব ওয়েলস ১৯৭০ সালে বি.এ ডিগ্রী অর্জন করেছিলেন। এছাড়া আরো বেশ কয়েকজন ব্রিটিশ রাজ পরিবারের সদস্য এখানে অধ্যয়ন করলেও তারা ডিগ্রী অর্জন করেননি:ষষ্ঠ জর্জ, চতুর্থ জর্জ এবং প্রিন্স হেনরি, ডিউক অব গ্লাউচেস্টার।
ট্রিনিটি কলেজে সহশিক্ষা কার্যক্রম বিষয়ক অনেকগুলি সোসাইটি রয়েছে। রয়েছে কোন নির্দিষ্ট বিষয়ে আগ্রহী শিক্ষার্থীদের সোসাইটি, যেমন ট্রিনিটি ম্যাথমেটিকাল সোসাইটি। এটি যুক্তরাজ্যের বিশ্ববিদ্যালয়ভিত্তিক সবচেয়ে পুরনো গণিত বিষয়ক সোসাইটি। ট্রিনিটিতে রয়েছে ফার্স্ট অ্যান্ড থার্ড ট্রিনিটি বোট ক্লাব। কেমব্রিজ অ্যাপোসেলস নামে এই কলেজের শিক্ষার্থীদের একটি গুপ্ত ও বুদ্ধিবৃত্তিক সোসাইটি রয়েছে।
আবেল পুরস্কার

আবেল পুরস্কার একটি আন্তর্জাতিক পুরস্কার যা প্রতি বছর নরওয়ে সরকার এক বা একাধিক গণিতবিদকে কে গণিতে বিশেষ অবদানের জন্য প্রদান করে থাকে।
এই পুরস্কারটি বিখ্যাত নরওয়েজীয় গণিতজ্ঞ নিল্‌স হেনরিক আবেলের নামে নামকরণ করা হয়েছে। নরওয়েজীয় সরকার এর প্রচলন শুরু করে ২০০১ সালে। এই পুরস্কারের পাশাপাশি নরওয়েজীয় সরকার মানবিক বিদ্যায় অবদানের জন্য হোলবার্গ পুরস্কার নামে একটি পদক প্রদান করে থাকে।
ফিল্ডস পদকের পাশাপাশি আবেল পুরস্কারও বিশ্বব্যাপী গণিতের "নোবেল পুরস্কার" নামে সুপরিচিত। এই পুরস্কারের অধীনে বিজয়ীকে ৬ মিলিয়ন নরওয়েজীয় ক্রোন প্রদান করা হয় (৳৭৩০,৮০০ মার্কিন ডলারের সমতূল্য)। পুরস্কারটির বোর্ড আবেল সম্মেলন নামের একটি বার্ষিক সম্মেলনেরও আয়োজন করে থাকে যা নরওয়েজিয়ান ম্যাথমেটিকাল সোসাইটি দ্বারা পরিচালিত হয়। আবেল পুরস্কার প্রদান অনুষ্ঠানটি ইউনিভার্সিটি অব অসলোর আইন অনুষদ ভবনে আয়োজিত হয়। এই ভবনে ১৯৪৭ থেকে ১৯৮৯ পর্যন্ত নোবেল শান্তি পুরস্কার প্রদান করা হত।
আবেল পুরস্কারের ধারণাটি প্রথম প্রস্তাব করেন খ্যাতিমান নরওয়েজীয় গণিতবিদ সোফাস লি (১৮৪২-১৮৯৯)। তিনি যখন পারলেন যে নোবেল পুরস্কারের অধীনে গণিত ক্ষেত্রে কোন পুরস্কার নেই, তখন এধরনের একটি পুরস্কারের প্রস্তাব করেন। তবে সোফাস লির মৃত্যুর কারণে পুরস্কারটির প্রচলনে ব্যাঘাত ঘটে। রাজা দ্বিতীয় অস্কার ১৯০২ সালে পুরস্কারটি চালু করার উদ্যোগ নিলেও তা অসফল হয়।
২০০১ সালে নরওয়ের সরকার ২০০ মিলিয়ন NOK ( প্রায় ২১.৭ মিলিয়ন ইউরো) আবেল পুরস্কারের জন্য প্রাথমিকভাবে প্রদান করেন। এর পূর্বে আবেল ফাউন্ডেশন থেকে অর্থায়ন করা হলেও বর্তমানে নরওয়ের জাতীয় বাজেট থেকে একে অর্থায়ন করা হয়। এই বাজেট প্রদান করতে একটি নির্দেশক মণ্ডলী গঠন করা হয়।